Што лепш: добрыя законы ці добрыя кіраўнікі?\n02 красавік 2013, 11:17\nЧаму за апошні квартал эканамічнае самаадчуваньне беларусаў пагоршылася, а стаўленьне да улады — не зьмянілася? Ці вераць беларусы ў посьпех мадэрнізацыі? Чаму яны аддаюць перавагу добрым кіраўнікам у параўнаньні з добрымі законамі? Чаму зьнізіўся давер да апазыцыі і незалежных СМІ?\nГэтыя вынікі сакавіцкага апытаньня Незалежнага інстытуту сацыяльна-эканамічных і палітычных дасьледаваньняў (НІСЭПД) абмяркоўваюць палітолягі Павал Вусаў і Валер Карбалевіч, і сацыёляг Сяргей Нікалюк.\n500 даляраў ёсьць, а шчасьця няма\nДракахруст: У апошнюю пятніцу сакавіка дасьледчы цэнтар НІСЭПД абнародаваў дадзеныя свайго сакавіцкага апытаньня. Тэма нашай сёньняшняй гутаркі — найбольш цікавыя вынікі гэтага дасьледаваньня.\nПаводле апытаньня, ненашмат, але пагоршыліся «паказьнікі самаадчуваньня» — адказы на пытаньні, як зьмянілася вашае матэрыяльнае становішча, як зьменіцца становішча Беларусі ў найбліжэйшы час. Напрыканцы мінулага году сярэдні заробак перавысіў дакрызісны узровень 500 даляраў. Аднак, паводле апытаньня, прыкладна траціна апытаных адзначыла, што стала жыць горш, чым напрыканцы 2010 году, і толькі 12% — што лепш. Як вы можаце гэта патлумачыць? Гэта вынік фокусаў статыстыкі, ці цяперашні даляр — ня той, што 2 гады таму, ці рэч у асаблівасьцях масавай сьвядомасьці?\nКарбалевіч: Ёсьць аб’ектыўны чыньнік: сапраўды 500 даляраў у сьнежні 2010 году і сёньняшнія 500 даляраў сёньня — гэта розныя даляры. Леанід Злотнікаў падлічыў, што насамрэч гэтыя 500 даляраў сёньня цягнуць дзесьці на 400 з нечым тых даляраў, якія былі ў 2010 годзе, плюс вялікая інфляцыя, якая была ў пачатку года. Ёсьць і суб’ектыўны чыньнік: што людзі бачаць з экранаў БТ, з інфармацыйных праграм дзяржаўнага тэлебачаньня? Лукашэнка апошнімі месяцамі, як ні прыяжджае на нейкае прадпрыемства, то сытуацыя на гэтым прадпрыемстве вельмі дрэнная. Прыгадаем таксама паседжаньне ураду з удзелам прэзыдэнта 1 сакавіка, пра якое расказвалася ў рэпартажах на усіх тэлеканалах Беларусі. Асноўны зьмест — жорсткая крытыка усіх кірункаў эканамічнага разьвіцьця Беларусі. То бок — усё дрэнна. Зразумела, што тое, што паказваюць на дзяржаўным тэлебачаньні, нейкім чынам трансьлюецца ў сьвядомасьць людзей. І мы бачым гэта на паказьніках самаадчуваньня, якія зафіксавалі сацыёлягі.\nДракахруст: Сяргей, як вы інтэрпрэтуеце той факт, што 500 даляраў вярнуліся, а задавальненьня няма?\nНікалюк: Па-першае, апытаньне праводзілася ў сакавіку. Калі беларусаў пытаюць, як зьмянілася ваша матэрыяльнае становішча за апошнія 2-3 месяцы, то адносна сьнежня 2012 году становішча сапраўды пагоршылася. Але ёсьць яшчэ адзін момант. Я не стаўлю пад сумнеў агульную лічбу росту даходаў — яны паводле Белстату павялічыліся на 21%. Але гэты рост нераўнамерны па розных групах насельніцтва. Тэмп росту даходаў бюджэтнікаў, а гэта сур’ёзная сацыяльная група ў нас, ён усяго каля 6%.\nМая жонка працуе настаўніцай на паўтары стаўкі, мае вышэйшую катэгорыю, стаж і гэтак далей. У сьнежні 2010 году яна сапраўды атрымала заробак у эквіваленце 500 даляраў. Сёньня ў яе заробак 380 долараў пры той жа нагрузцы. І такіх людзей вельмі шмат, таму лічбы, якія атрымаліся, мяне не зьдзіўляюць.\nЦерпяць, але вераць\nДракахруст: Яшчэ адна лічба апытаньня — 57% апытаных цалкам ці часткова незадаволеныя умовамі жыцьця ў Беларусі. Але разам з тым — давер да кіраўніка дзяржавы за квартал крыху падвысіўся, было 39% — стала 43%, электаральны рэйтынг быў 32% — стаў 33%. Няшмат, але і не зьніжэньне. Чаму? Столькі незадаволеных, самаадчуваньне пагаршаецца, а стаўленьне да улады як мінімум не пагаршаецца.\nВусаў: Па-першае, я хачу сказаць, што тут не пагаршаецца стаўленьне да Лукашэнкі агульна. Да розных інстытутаў улады стаўленьне ў беларусаў усё ж такі нэгатыўнае. Што тычыцца Лукашэнкі, то, як мы бачым, ён дамінуе ў публічным полі Беларусі, усе мэдыі гавораць выключна аб ім. Ён езьдзіць па прадпрыемствах, бэсьціць кіраўнікоў, дырэктараў, праводзіць сэлектарныя нарады, дзе крычыць на ўрадоўцаў, паказваючы тым самым, што ён клапоціцца пра беларусаў, але ёсьць іншыя чыньнікі, у тым ліку прадстаўнікі улады, якія перашкаджаюць таму, каб сытуацыя паляпшалася. То бок Лукашэнка добра гуляе на тым самым міце — міце, што ён застаецца бацькам беларусаў, а іншыя чыньнікі перашкаджаюць дабрабыту насельніцтва.\nДракахруст: Павал, я вас перапыню. У 2011 годзе Лукашэнка таксама выкарыстоўваў увесь свой рэпэртуар: паездкі, крыкі і гэтак далей, але тады усе паказьнікі стаўленьня да улады валіліся, прычым валіліся істотна. А цяпер рэпэртуар той самы, але публіка больш удзячная.\nВусаў: У 2011 годзе Беларусь адчула эканамічны шок, дэвальвацыя, калі усе абяцаньні улады і удзел Лукашэнкі не маглі зьмяніць рэальную сытуацыю. Цяпер адбываецца пэўны рост заробкаў, неяк сытуацыя усё ж такі стабілізавалася. Людзі ў Беларусі збольшага усё ж такі прывязаныя да пэрсонаў, калі штосьці добрае робіцца ў Беларусі, то гэта зьвязваецца з асобай прэзыдэнта, калі адбываецца нешта дрэннае, то таксама можа быць зьвязана з асобай прэзыдэнта. Такім чынам, калі зараз у пэўным сэнсе адчуваецца эканамічная стабільнасьць, то гэта зьвязваецца з пэрсонай прэзыдэнта.\nДракахруст: Сяргей, вам тое ж пытаньне, чым можна вось гэта патлумачыць, што паказьнікі самадчуваньня і паказьнікі ацэнкі сытуацыі ў краіне крыху пайшлі уніз, а ацэнкі прэзыдэнта — па меншай меры не уніз?\nНікалюк: Калі мы аналізуем дынаміку дадзеных НІСЭПД, то неабходна памятаць, што ёсьць два ўзроўні праблем, якія на яе ўплываюць. Першы ўзровень праблем, які ляжыць на паверхні, гэта бягучыя праблемы, якія могуць быць вельмі разнастайнымі. У 2008 годзе раптам беларусы вельмі актыўна пажадалі інтэгравацца з Расеяй. Прычына была вельмі простая — маленькая пераможная вайна Расеі на Каўказе, якую многія беларусы ўспрынялі, як сваю. Але прайшоў квартал і ўсё вярнулася на колы свае, паколькі беларусы не могуць жыць праблемамі расейска-грузінскіх адносін. Гэтак жа ў нулявыя гады ў нас 2 разы рэйтынгі падалі на 5%, паколькі падаражэў спачатку алей, а потым грэчка. Потым усё гэта вяртаецца. Гэта першы ўзровень праблем.\nІ ёсьць другі ўзровень праблем, які задаецца самой дынамікай сыстэмы, у якой мы жывем. Гэта такая цыклічная дынаміка. Пасьля распаду СССР на фоне лібэралізацыі ў грамадзтве ўзьнік запыт на моцную ўладу, на моцную дзяржаву. І гэтая грамадзкая патрэба была рэалізаваная. З майго пункту гледжаньня ў 2006 годзе адбыўся пералом. Гэта была вышэйшая кропка дасягненьняў улады і яе рэсурсаў, вышэйшая кропка яе падтрымкі. З тых часоў у грамадзтве, пакуль паступова, адбываюцца глябальныя зьмены, якія, вядома ж, мікшуюцца бягучымі падзеямі, у тым ліку і з дапамогай Расеі. Тым не менш глябальна працэс пайшоў у адваротны бок. Адна з праяваў гэтага працэсу — тое, што мы назіраем па выніках апытаньняў НІСЭПД, што дастатковы рост даходаў насельніцтва не канвэртуецца ў адпаведны рост падтрымкі ўлады. Зараз вось такі пераломны момант. Ранейшыя мадэлі ў галовах беларусаў губляюць сваю актуальнасьць, прыцягальнасьць, а новых мадэляў пакуль не ўзьнікае.\nДракахруст: Валер, як вы можаце інтэрпрэтаваць вось гэты разрыў? Штосьці пагоршылася, а рэйтынг, узровень даверу, не пагоршыліся. Што тычыцца таго, што сказаў Сяргей, то я памятаю, што ў 2011 годзе былі такія прагнозы, што Лукашэнка больш ніколі не падымецца, такі ў яго рэйтынг у 20% і застанецца. Цяпер ня 20%.\nКарбалевіч: Я таксама, як і Сяргей, маю 2 адказы: адзін больш агульны, а другі больш канкрэтны. Агульны адказ: сапраўды трэба ўлічваць фэномэн дзяржавы ў беларускім соцыюме. Тры чвэрці працуючага насельніцтва Беларусі атрымоўваюць заробкі альбо з дзяржаўнага бюджэту, альбо працуюць на прадпрыемствах дзяржаўнай формаў уласнасьці. Плюс студэнты, якія ў асноўным навучаюцца ў дзяржаўных ВНУ, плюс пэнсіянэры, якія атрымоўваюць пэнсію ад дзяржавы. То бок дзяржава зьяўляецца галоўнай крыніцай жыцьцяздольнасьці беларускага соцыюма. Другі момант — тое, што людзям трэба ў штосьці верыць. А ў Беларусі дзяржава на сёньня адзіны інстытут, які фактычна зьяўляецца інтэгратарам для аб’яднаньня насельніцтва ў соцыюм. А каму верыць, калі не дзяржаве і галоўнаму яе інстытуту — яе прэзыдэнту? Мне падаецца, асабліва ва ўмовах росту нестабільнасьці, асабліва ва ўмовах адсутнасьці ўсялякай альтэрнатывы, як пэрсанальнай, так і грамадзкай, жыць бязь веры — цяжкі псыхалягічна стан. Ва ўмовах крызысу людзі хапаюцца за тое, за што можна хоць ўхапіцца, і паверыць.\nЦі раскрадуць грошы на мадэрнізацыю?\nДракахруст: Валер, вось як раз у працяг таго, што вы сказалі. Кожны другі апытаны выказаў падтрымку заяваў Лукашэнкі, што асновай росту дабрабыту сёлета стане паскораная мадэрнізацыя беларускіх прадпрыемстваў. Але калі задавалася пытаньне, як будуць патрачаныя грошы, выдаткаваныя на мадэрнізацыю, то толькі чвэрць сказала, што эфэктыўна, прыкладна столькі ж сказалі, што будуць раскрадзеныя, а астатнія сказалі, што будуць патрачаныя неэфэктыўна. Як адно з другім спалучаецца: з аднаго боку людзі кажуць, што мадэрнізацыя — гэта патрэбная і добрая рэч, а з другога боку, калі рэальна задаюць пытаньне пра грошы, то народ лічыць, што яны будуць раскрадзеныя?\nКарбалевіч: Большасьць насельніцтва марыць пра перамены. І мадэрнізацыя тут якраз трапляе ў фокус грамадзкіх чаканьняў. І ў гэтым сэнсе тое, што мадэрнізацыя патрэбная — з гэтым згодны ўсе, і прыхільнікі, і праціўнікі Лукашэнкі. Таму сама ідэя, якую ён агучвае, што мадэрнізацыя патрэбна — тут спрачацца немагчыма. Але, калі гаворка ідзе пра фактычную рэалізацыю гэтага праекту, то ўзьнікаюць рэальныя сумневы, тым больш, што ўлады гэтыя сумневы пацьвярджаюць. Вось гэтая сытуацыя ў дрэваапрацоўчай галіне, пра якую напрыканцы мінулага года шмат пісалі і гаварылі,калі высьветлілася, што на мадэрнізацыю грошы далі, а ў выніку — нуль. Як раз гэтая сытуацыя паказвае, што ў рэальнасьці гэта праект малаэфэктыўны.\nНа мой погляд, адна з прычын, чаму такі разрыў паміж сацыяльным эканамічным самаадчуваньнем і пэўным росту даверу да Лукашэнкі — гэта рост эміграцыі. Гэта працэс набірае тэмпы і ад’яжджаюць якраз тыя, хто незадаволены, тыя, хто мае даволі вялікія індывідуальныя рэсурсы. А застаюцца тыя, хто больш-менш задаволены. Я думаю, што вось гэты чыньнік усё болей і болей будзе ўплываць на вынікі сацыялягічных апытаньняў.\nДракахруст: Павал, Валер як бы разьвёў гэтыя матывы, паводле яго людзі ў прынцыпе за мадэрнізацыю, а зь іншага боку — яны рэальна ацэньваюць яе магчымасьці. Але ці ня ёсьць тут такая пэўная амбівалентнасьць, супярэчлівасьць у стаўленьне да аднаго і таго ж? Груба кажучы, людзі спадзяюцца на уладу, але ад яе ж і чакаюць усялякай «падлянкі».\nВусаў: Абсалютна так. Няма іншых актораў, якія маглі б праводзяць гэтыя рэформы. І таму усе чакаюць, што менавіта улада, рэжым палітычны будуць рэфармаваць эканамічную і палітычную сыстэмы, бо больш ніхто не можа паўплываць на сытуацыю ў Беларусі. Зь іншага боку, большасьць грамадзянаў Беларусі бачаць, што Лукашэнка кажа адно, а робіць зусім іншае. Напрыклад, з аднаго боку, на працягу году казалася пра пэўныя крокі па прыватызацыі, лібэралізацыі, але з другога — на асабісты загад Лукашэнкі адбывалася, наадварот, нацыяналізацыя, скажам, «Спартака» і «Камунаркі». Гэта таксама узмацніла амбівалентнасьць сьвядомасьці беларускіх грамадзянаў. Яны чакаюць крокаў ад улады, але не вераць гэтай сыстэме, не вераць у тое, што гэтыя крокі могуць быць рэалізаваны.\nНікалюк: Я збольшага згодны з Валерам. Я таксама разводжу гэтыя 2 пытаньні. Калі б мяне асабіста спыталі пра маё стаўленьне да мадэрнізацыі, то мой адказ «так». Безумоўна гэта неабходна рабіць. А калі спытаюць, ці я веру ў тое, што дзяржава справіцца з гэтай задачай, то мой адказ «не». Таму тут для мяне няма ніякай супярэчнасьці. Першае пытаньне — аб неабходнасьці мадэрнізацыі, а другое — аб якасьці дзяржавы.\nДобрыя кіраўнікі важнейшыя за законы\nДракахруст: Як бы вы маглі пракамэнтаваць адказы на пытаньне «Што для Беларусі больш важна — добрыя законы ці добрыя кіраўнікі?» Адказы: добрыя законы — 33%, добрыя кіраўнікі — 60%?\nНикалюк: Электаральныя рэйтынгі Лукашэнкі зараз амаль у 2 разы ніжэй, чым былі да выбараў. Але, калі мы прыгадаем вынікі выбараў, то, напрыклад, у 2006 годзе за яго прагаласавала 58%. З майго пункту гледжаньня 60% — гэта і ёсьць беларуская большасьць, калі яе судзіць не па рэйтынгу Лукашэнкі, а па паказчыках, пра якія казаў Валер. Гэта людзі, якія не могуць пражыць без дапамогі дзяржавы. Зь іншага боку, я хачу зьвярнуць увагу на тое, што ў нашай культуры ёсьць дзьве глябальныя памылкі. Адна зь іх — гэта памылка інтэлігенцыі. Гэта вера ў народ, у тое, што калі народ вызваліць ад бюракратычных кайданоў, то ён адразу ж пачне фантанаваць нейкімі інавацыйнымі ідэямі і рашэньнямі. А другое — гэта памылка масавай свядомасьці. Гэта базавы элемэнт нашай культуры, што ўсе праблемы могуць быць вырашаныя начальствам, кіраўніком. Галоўнае, каб кіраўнік быў адпаведнай якасьці. Дарэчы, гэтая памылкі выяўляецца ў ідэі адзінага кандыдата. Вось калі ў нас будзе адзіны кандыдат, то мы вырашым усе праблемы. Вера ў героя — гэта нашае ўсё. Іншая справа, што адных герояў можна падымаць, іншых — скідаць. Але вера ў добрага кіраўніка захоўваецца. А законы ніколі не гулялі асаблівай ролі ў нашым грамадзтве і мы не разглядалі іх як базавую ўмова разьвіцьця грамадзтва, эканамічнага росту і павышэньня дабрабыту.\nДракахруст: Павал, ці так ужо безнадзейна выглядае палітычная сытуацыя пры такіх устаноўках? Людзі могуць убачаць добрага кіраўніка ў некім іншым — не ў дзейным кіраўніку. І тады магчыма зьмены адбудуцца пры усім пры тым, што грамадзтва застанецца менавіта такім, якім яно ёсьць.\nВусаў: Тут сапраўды рэальная праблема, бо збольшага і грамадзяне, і апазыцыя зьвязваюць перамены са зьяўленьнем адзінага кандыдата — альтэрнатывы для Лукашэнкі. У такіх сыстэмах, якой зьяўляецца беларуская сыстэма, сапраўды вельмі цяжка знайсьці нейкую альтэрнатыву, акрамя альтэрнатывы Лукашэнкі. На усіх выбарах, ва усіх апытаньнях заўсёды зьяўляцца такое меркаваньне — «хто, калі не ён»? Менавіта для грамадзян патрэбна гэта яскравая альтэрнатыва — хтосьці, але не ён. Адсюль такое меркаваньне, што без зьяўленьня новых кіраўнікоў вельмі цяжка будзе памяняць сытуацыю. І добрыя законы не дапамогуць, калі будуць злыя кіраўнікі.\nКарбалевіч: Абывацель мяркуе з свайго гледзішча лягічна: які сэнс у добрых законах, калі чыноўнікі іх не выконваюць? У краіне, дзе інстытут права фактычна ня дзейнічае, па-іншаму людзі і ня могуць думаць. Людзі лічаць, што спачатку трэба знайсьці добрых кіраўнікоў, а потым ужо можна узяцца і за законы.\nЧаму пагоршылася стаўленьне да апазыцыі?\nДракахруст: Асаблівасьць сакавіцкага апытаньня НІСЭПД — зьніжэньне апазыцыйных настрояў у грамадзтве: зьнізіўся давер да апазыцыі (з 20% да 13%) і да незалежных мэдыяў (з 48% да 29%), зьменшылася колькасьць тых, хто кажа, што адносяць сябе да апазыцыі ( з 21% да 17%). Не нашмат (акрамя недзяржаўных СМІ), але гэтыя паказьнікі зьнізіліся. А чаму? Незадавальненьне існым станам рэчаў існуе, і апытаньне яго дэманструе, нейкіх неймаверных правалаў апазыцыі неяк не назіралася, узмацненьня рэпрэсіяў, якія маглі б напалохаць людзей, таксама няма. Дык у чым рэч?\nВусаў: Перш за ўсё хачу ўзгадаць тое, пра што казаў Валер Карбалевіч. Менавіта працоўная міграцыя больш актыўных беларусаў паўплывала на рэйтынг Лукашэнкі, на тое, што ён не панізіўся, бо засталіся людзі, якія больш памяркоўныя, больш задаволеныя сытуацыяй у краіне.\nДругі момант, які вы ўзгадалі — што нейкіх правалаў у апазыцыі не было. Але не было і абсалютна ніякіх посьпехаў. Перш за ўсё не было аб’яднаньня, якое чакалі прыхільнікі апазыцыі, варта прыгадаць заявы «Гавары праўду» пра тое, што яна выходзіць з перамоваў аб адзінай стратэгіі. Канфлікты ў апазыцыі не сьціхаюць, а працягваюцца, гучаць ўзаемныя абвінавачваньні, варта ўзгадаць лісты Статкевіча, ў якіх ён абвінавачваў некаторых кандыдатаў у супрацы з уладамі. То бок, не ствараецца пазытыўнай унутранай атмасфэры ў самой апазыцыі і вакол яе. Вобраз апазыцыі, у тым ліку і маральны, не паляпшаецца. Нягледзячы на тое, што ўзмацненьня рэпрэсіяў няма, апазыцыя не будуе сябе, як пазытыўную альтэрнатыву ўладзе.\nІ трэці момант: пасьля выбараў у парлямэнт агульная актыўнасьць зьнізілася. Пасьля выбараў мы маем «мёртвы сэзон» палітычнай дзейнасьці апазыцыі, які таксама ўплывае на агульнае меркаваньне адносна апазыцыі.\nКарбалевіч: Што тычыцца апазыцыі, то тут больш-менш зразумела. Што бачыў абывацель на інфармацыйным экране? Апазыцыя між сабой сварыцца, ня можа дамовіцца наконт стратэгіі удзелу ў прэзыдэнцкіх выбарах. Да таго ж зьвіўся новы чыньнік — рост ролі палітычнай эміграцыі. Думаю, гэты чыньнік грамадзтва успрымае нэгатыўна, бо ня верыць у магчымасьць уплываць на працэсы з-за мяжы.


Червень. Новости Червеня и Червенского района. Районный вестник. Раённы веснiк. Газета города Червеня - Ім падабаўся “Майскі вальс”\nСуббота, 26 05 2018, 13:44\nВторник, 12.05.2015 10:00. Рубрика: 70 лет под знаменем победы\nТэма вайны — адна з самых кранальных у маёй творчасці. Бацька быў прызваны ў рады Чырвонай Арміі ў 1937 годзе. 5 лістапада 1941 года паветраны стралок-радыст Зольнікаў Рыгор Паўлавіч стаў камуністам (за Радзіму, а не дзеля кар’еры), а 7 лістапада прама з ваеннага парада на Чырвонай плошчы эскадрылля вылецела на абарону Масквы. Вярнуўся ён дамоў толькі ў 1946 годзе са шматлікімі ўзнагародамі і такімі ж шматлікімі раненнямі. На кожнае свята ветэраны збіраліся ў нашай вясковай хаце, выпівалі франтавыя 100 грамаў, успаміналі…\nВельмі падабаўся ім «Майскі вальс». «Бяры, Наташа, баян,»— казалі яны. І мы спявалі! У апошнія гады ўсё часцей на вачах былых салдат былі слёзы, слёзы Вялікай Радасці за Вялікую Перамогу. Ўжо 28 гадоў, як няма побач роднага чалавека, няма і яго сяброў-ветэранаў. Але сэрца помніць і баліць. Зноўку пішу і зноўку плачу.\nЯк чалавек веруючы, хачу падзяліцца цікавымі, на маю думку, фактамі пра Вялікую Айчынную вайну.\n— Вялікая Айчынная вайна пачалася ў Дзень усіх святых у зямлі Расійскай «просиявших».\n— Контрнаступленне нашых войскаў пад Масквой закончылася да Нараджэння Хрыстова.\n— У дзень святой раўнаапостальнай Ніны была прарвана блакада Ленінграда.\n— У дзень памяці іконы Божай Маці «Усіх тужлівых Радасць» быў вызвалены Кіеў.\n— Перамоганосная танкавая бітва на Курскай дузе (пад Прохараўкай) адбылася ў дзень святых першавярхоўных апосталаў Пятра і Паўла.\n— У дзень святога благавернага князя Уладзіміра быў вызвалены Брэст.\n— У дзень памяці найпадобнага Серафіма Сароўскага нашы войскі падышлі да мяжы з Усходняй Прусіяй.\n— У дзень святога вялікапакутніка Георгія Перамоганосца, нябеснага ахоўніка праваслаўнага воінства, 6 мая 1945 года, на Вялікдзень, кіраўнік Германіі грос-адмірал Дэніц даў згоду на капітуляцыю Германіі. Акт «о безоговорочной капитуляции Германии» у Дзень свайго Анёла падпісаў маршал Георгій Жукаў, які вазіў па франтах ікону Казанскай Божай Маці.\nНяхай мой верш стане віншаваннем і падзякай усім ветэранам, якія жывуць побач з намі, усім салдатам Вялікай Айчыннай! Нізкі Вам паклон, дарагія, родныя нашы. Са Святам Вялікай Перамогі!\nДзе трава ад крыві\nДзе страшэнныя дулы\nУ поўны рост над акопам пярэдняга краю\nСэрца білася гулка,\nМожа гэта ў сне?\nІ сказаў пехацінец:\nДы заўважыў паснежнік\nу акопе на дне.\nЗноў паўсталі ў памяці\nУпершыню за чатыры гады франтавыя\nНе стрымаўся заплакаў салдат.\nДы змахнушы слязу,\nпад апаленай грушай\nПад салют кулямётаў\nі ўсмешкі сяброў\nпра дзяўчыну Кацюшу,\nПерамогі святло сагравае і сэрцы, і душы.\nПодзіг Ваш, ветэраны,\nнязгаснаю зоркай гарыць\nІ сягодня нашчадкі ўзнёсла спяваюць Кацюшу.\nМы клянемся, ніколі пра Вас не забыць.\nЗ павагай, вялікай удзячнасцю і любоўю да ўсіх Наталля Сівак, в. Заполле\n« Засталіся салдаты невядомымі\nСвяткаванне Вялікай перамогі »


Юлія Андрэева. Опэра бязь лідэра\n18.06.2001 / 13:00\n№ 25 (234), 18 чэрвеня 2001 г.\nОпэра бязь лідэра\nАпошняй прэм’ерай сэзону ў Беларускай опэры стаўся “Атэла”. Вэрдзіеўскі шэдэўр паўстаў перад публікай у канцэртным выкананьні, без дэкарацыяў і касьцюмаў. Выканаўцы схематычна адтваралі нейкую бачнасьць акцёрскай гульні. Хор ня ўдзельнічаў, а толькі сьпяваў.\nАднак заля была поўная і людзі з прыемнасьцю слухалі музыку. Апошнія опэры Вэрдзі даволі цяжкія для ўспрыманьня. Тут няма завершаных, мэлядычных арыяў, затое шмат псыхалягічных падрабязнасьцяў, якія цяжка ўцяміць бяз словаў. Беларускаму опэрнаму тэатру прыдаўся б “бягучы радок”, які забясьпечвае чытэльны сынхронны пераклад тэксту. Іначай немагчыма задаволіць патрэбы слухачоў і адначасова захаваць вернасьць аўтарскай задуме. Апошнім часам тэатар упікаюць за італійскую мову ў опэрах Вэрдзі і Расіні. Гэткія крытыкі папросту не разумеюць, што ў перакладзе на іншую мову губляецца інтанацыя, стыль, сэнс музыкі. У нацысцкай Нямеччыне і ў Савецкім Саюзе іншаземныя опэры заўжды перакладалі, але тая традыцыя заганная.\nА народ умее слухаць і разумець. І пад заслону выбухае воплескамі. Удзячная публіка! Яна любіць свой тэатар з усімі ягонымі недасканаласьцямі. Шмат чаго зьмянілася ў ім за 38 год, што мінулі ад папярэдняй пастаноўкі “Атэла”. Тады спэктакль рабілі з разьлікам на выдатнага ўкраінскага тэнара Зіновія Бабія, які раней бліскуча выступіў у “Аідзе” і “Кармэн”. Нашае опэрнае кіраўніцтва запрасіла яго на сталую працу ў Менск. Галоўнай прынадай для 28-гадовага сьпевака была роля Атэла. Ролю Дэздэмоны засьпявала юная прыгажуня Тамара Шымко, ролю Яга — Анатоль Генералаў. Тая даўняя прэм’ера стала адной з самых яскравых падзеяў у гісторыі Беларускай опэры. У студзені-лютым 1964 г. беларускі “Атэла” з трыюмфам прайшоў у Маскве, на сцэне Крамлёўскага Палацу зьездаў.\nЦяперака, праз шмат гадоў вэтэраны памятаюць ня столькі трыюмфы, колькі атмасфэру, у якой рыхтаваўся гэты спэктакль. Працавалі самазабыўна і экстатычна, шалелі, сьмяяліся, плакалі, шукалі сэнс у кожнай ноце і захапляліся адшуканымі скарбамі…\nЯ дасканала памятаю й прэм’еры канца 80-х. У той час у Менску дзейнічаў Клюб сяброў опэры, і менавіта “клюбнікі” стваралі атмасфэру ажыятажу вакол новых спэктакляў. Перад чарговай прэм’ерай адбывалася клюбная сустрэча з удзелам пастаноўшчыкаў і артыстаў. Рэжысэр дзяліўся сваімі задумамі. Мастак паказваў макет дэкарацыяў. Дырыжор тлумачыў музычныя ідэі спэктаклю. Артысты сьпявалі або распавядалі пра сваё ўяўленьне роляў. “Клюбнікі” — пераважна працаўнікі Акадэміі навук БССР — уважліва слухалі ды ганарыліся сваёй далучанасьцю да высокага мастацтва. Ніхто, акрамя “сваіх”, ня мог трапіць на гэтыя сустрэчы. “Сваіх” абавязкова запрашалі й на генэральны прагон. Запрашалі й чыноўнікаў з ЦК і абкаму, якія вырашалі, ці можна паказаць спэктакль публіцы. Потым ЦК і абкам сышлі ў нябыт, а генэральныя прагоны засталіся. У тэатар пускалі ўсіх, хто ведаў прызначаную гадзіну. Гэта быў сакрэт, які аб’ядноўваў некалькі сотняў сталых гледачоў.\nАпошнім часам дырэкцыя ў дзень прагону зачыняе дзьверы тэатру. Камэрцыялізацыя! Ці варта пускаць публіку на генэральную рэпэтыцыю і губляць жывыя грошы, якія людзі мусова заплоцяць, каб паглядзець прэм’еру? Нашыя людзі любяць опэру. Як сьцвярджаюць некаторыя крытыкі (прыкладам, Вольга Брылон у газэце “Культура”), — без узаемнасьці, бо Опэра жыве толькі аднымі гастролямі. Прычым, гастролі гэтыя нібыта ганебныя, бо замежныя імпрэсарыё бессаромна эксплюатуюць толькі аркестар ды хор, а салісты выяжджаюць на фэстывалі амаль выключна ў якасьці турыстаў.\nНе пагаджуся са спн.Брылон. Яшчэ пару гадоў таму менавіта гэтак усё і выглядала, але цяпер сытуацыя зьмянілася. Каб у гэтым упэўніцца, дастаткова зірнуць на расклад бліжэйшых гастроляў.\nВось ужо чацьвертае лета запар Беларуская опэра выпраўляецца ў Салятурн (Швайцарыя) для ўдзелу ў фэстывалі “Classic Openair” (Клясыка на сьвежым паветры). Салятурн — мястэчка з насельніцтвам 16000 чалавек (як Смургоні, прыкладам), цэнтар аднайменнага кантону. Калісьці гэта быў ідылічны край пастухоў. Тут памёр Тадэвуш Касьцюшка. Тут ёсьць прыгожыя ляндшафты, якія могуць служыць натуральнымі дэкарацыямі для опэрных пастановак. Ёсьць старажытны бастыён у гонар сьв.Урсуса. А галоўнае — ёсьць вакзал, дзе крыжуюцца сем чыгункавых лініяў. Гэткім чынам, багатыя турысты, што адпачываюць на курортах Швайцарыі, могуць без праблемаў завітаць у Салятурн, каб паслухаць добрую музыку.\nУ 1997 г. галоўны мэнэджэр фэстывалю Дзіна Арычы “адшукаў” беларускую опэрную трупу. Ён асабіста прыехаў у Менск, прагледзеў шмат спэктакляў і выбраў лепшае. З 10 па 19 ліпеня менчукі прасьпявалі ў Салятурне шэсьць спэктакляў — “Барыса Гадунова”, “Князя Ігара”, “Карміну Бурану”, “Чыя-Чыя-сан”, “Аіду” і “Травіяту”. Квіткі каштавалі ў сярэднім 100 швайцарскіх франкаў (80 амэрыканскіх даляраў) і былі спрададзеныя задоўга да адкрыцьця фэстывалю. У галоўных ролях побач з нашымі салістамі — Натальляй Рудневай, Тамарай Глаголевай, Маратам Грыгорчыкам, Юр’ем Бастрыкавым, Уладзімерам Пятровым — выступаў грузінскі бас Паата Бурчуладзэ, які сьпявае нават у “La Scala”, а таксама ўкраінка Людміла Шымчук, якая калісьці працавала ў Менску, а цяпер — у Вене. А таксама швайцарская зорка апэрэты Наэмі Надэльман. Дырыгаваў Аляксандар Анісімаў.\nЛетась мастацкім кіраўніком і галоўным дырыжорам салятурнскага фэстывалю стаў Ральф Вайкерт. Ён рабіў пастаноўкі ў нью-ёрскай “Metropolitan Opera“ і мілянскай “La Scala”, на фэстывалях у Зальцбургу і ў Вэроне. Сёлета ён прыехаў у Менск і рэпэтаваў зь беларускімі артыстамі ўвесь рэпэртуар для Салятурна. “Атэла”, “Трубадур”, “Дон Карляс”, “Аіда”, “Рыгалета” — бяз гэткіх назваў немагчыма абысьціся ў год Вэрдзі. Акрамя таго, плянуецца “Дон Жуан” В.-А.Моцарта, “Князь Ігар” А.Барадзіна і “Паяцы” Р.Леанкаваля ў адзін вечар з новай опэрай С.Картэса “Юбілей” паводле апавяданьня А.Чэхава.\nПрэм’ера дырэктарскай опэры (С.Картэс кіруе опэрным калектывам ужо дзесяць год) адбудзецца ў Швайцарыі. Яна прагучыць у канцэртным выкананьні — як і ўсе іншыя опэры. У Салятурне папросту няма ўмоваў для паўнавартаснага опэрнага спэктаклю. Там патрэбныя галасы, здольныя напаўняць прастору без дапамогі мікрафону і песьціць слых багатых мэляманаў. Некалькіх вакалістаў гэткага кшталту сп.Вайкерт адшукаў у Італіі ды ЗША. Сярод сёлетніх зорак — славуты тэнар Франчэска Арайза. Побач зь імі выступяць беларускія сьпевакі. Тамара Глаголева засьпявае партыі Аіды і Елізаветы ў “Доне Карлясе”, прычым ейнымі партнэрамі будуць Крыстыян Ёхансан і Франчэска Арайза. Натальля Руднева засьпявае партыю Амнэрыс у “Аідзе”. Уладзімер Пятроў — партыю Радрыга ў “Доне Карлясе” і графа ды Люна ў “Трубадуры”… Вядучыя партыі ў розных спэктаклях засьпяваюць Тацяна Варапай, Нагіма Галеева, Тацяна Кнутовіч, Вікторыя Курбацкая, Алег Мельнікаў, Уладзімер Раеўскі, Тацяна Трацяк, Сяргей Франкоўскі…\nШто ж ганебнага ў гэткіх гастролях? Хіба толькі тое, што Беларуская опэра выступае пад дзіўным і неўласьцівым тытулам: Bolschoi-Theater Minsk (Бальшой тэатар зь Менску), эксплюатуючы замшэлы імідж маскоўскага Бальшога тэатру. Тым больш, што масквічы апошнім часам страцілі сваю колішнюю рэпутацыю. Ня варта чапляцца за мінуўшчыну, асабліва чужую. Перад вачыма — прыклад пецярбурскага Марыінскага тэатру, які таксама распаўся на опэру і балет. Пецярбурская опэра гастралюе пад новаю назваю — Марыінскі тэатар. Пецярбурскі балет захаваў старую назву — Кіраўскі балет. Маўляў, гэтая марка добра вядомая ў сьвеце, і ня варта яе мяняць. Марыінскі тэатар за два гады набыў надзвычайную папулярнасьць у цэлым сьвеце, а Кіраўскі балет сваю папулярнасьць страціў, хаця танцаваць там сталі лепш.\nЧаго было б трэба Беларускай опэры, дык гэта крыху беларускага патрыятызму. Мо тады ў тэатры зьявіўся б сапраўдны лідэр — як Валеры Гергіеў у Марыінцы. Сёньня гэткага лідэра няма. Няма ніводнага рэжысэра. Няма галоўнага дырыжора, бо Аляксандар Анісімаў часта зьяжджае, а ягонага намесьніка Вячаслава Чарнуху ўсур’ёз не ўспрымаюць.\nМіж тым, у тэатра ёсьць патэнцыял. Ёсьць сьпевакі — у чым можна было пераканацца, паслухаўшы “Атэла”. Тамара Глаголева сьпявала апошнюю сцэну проста дасканала, дый Сяргей Драбышэўскі ў партыі Касія моцна парадаваў. Пад кіраўніцтвам маэстра Вайкерта цудоўна гучаў аркестар. Вось бы ўзяць гэтыя творчыя сілы і скласьці зь іх цалкам новы калектыў, які б працаваў на цалкам новых асновах! Каб тэатрам кіраваў не чыноўнік, не кампазытар з собскімі амбіцыямі, не іншаземны дырыжор, а апякунская рада на чале з сапраўдным лідэрам… Тады і Эўропе было б ня сорамна паказацца.


18.02.2020 11:37 Якасць адукацыі\nСёння ў нашай краіне рэалізуецца праект Еўрапейскага Саюза “Занятасць, прафесійная адукацыя і навучанне ў Беларусі”, які скіраваны на павышэнне прывабнасці прафесійнай адукацыі, паляпшэнне перспектыў працаўладкавання моладзі і дарослага насельніцтва. Ключавой задачай для выканання гэтых напрамкаў з’яўляецца ўдасканаленне Нацыянальнай сістэмы кваліфікацый за кошт укаранення прафесійных стандартаў. Менавіта гэтыя стандарты павінны стаць асновай новых адукацыйных стандартаў, вучэбных планаў і праграм, якія будуць прымяняцца ў сістэме адукацыі нашай краіны.\nСавет Міністраў прыняў рашэнне аб удасканаленні Нацыянальнай сістэмы кваліфікацый Рэспублікі Беларусь. З моманту прыняцця пастановы ўрада прайшоў больш як год. Сёння можна падвесці некаторыя вынікі, наколькі інтэнсіўна вядзецца работа ў гэтым напрамку. У гутарцы прынялі ўдзел прарэктар па навукова-метадычнай рабоце Рэспубліканскага інстытута прафесійнай адукацыі, кандыдат педагагічных навук, дацэнт Ю.С.Сычова і міжнародны эксперт Ёве Янкулоўскі.\nРаспрацаваная стратэгія па ўдасканаленні Нацыянальнай сістэмы кваліфікацый стала першым сістэмным дакументам, які вызначае палітыку нашай краіны ў забеспячэнні эканомікі кадрамі ў адпаведнасці з яе запытамі.\nСістэма адукацыі не ў поўнай меры валодае інфармацыяй аб рэальных запатрабаваннях рынку працы, колькасным і якасным складзе працоўных рэсурсаў. У большай меры адсутнічае інфармацыя аб патрэбных кампетэнцыях, кірунках і маштабах падрыхтоўкі, перападрыхтоўкі і павышэння кваліфікацыі. Усё большае значэнне набывае неабходнасць ведаў, уменняў і навыкаў, якія чалавек атрымлівае сам на працягу жыцця.\nІснуючая Нацыянальная сістэма кваліфікацый прадстаўлена ключавымі класіфікатарамі і даведнікамі. Сярод іх — Агульнадзяржаўны класіфікатар Рэспублікі Беларусь (АКРБ) 014-2017 “Заняткі”, Адзіны тарыфна-кваліфікацыйны даведнік работ і прафесій рабочых (АТКД) і Адзіны кваліфікацыйны даведнік пасад служачых (АКДП). Міністэрства адукацыі ўносіць змяненні ў Агульнадзяржаўны класіфікатар Рэспублікі Беларусь (АКРБ) 011-2009 “Спецыяльнасці і кваліфікацыі” і адукацыйныя стандарты. У гэтых дакументах закладзены кваліфікацыйныя характарыстыкі галін эканомікі і сацыяльнай сферы. Але яны больш схематычныя, і недакладна вызначаюць, якім павінен быць работнік для той ці іншай сферы. Кваліфікацыйныя характарыстыкі для работнікаў некаторых галін не абнаўляліся шмат гадоў. На сённяшні момант нават 5 гадоў для іх — гэта вельмі вялікі тэрмін. Актуальнасць стварэння новага механізма выклікана імклівым развіццём эканомікі, сфер вытворчасці, укараненнем новых сучасных тэхналогій.\n— Прафесійныя стандарты маюць больш гнуткую структуру, яны больш мабільныя і могуць абнаўляцца хутка і часта, што вельмі актуальна для сучаснай эканомікі, дзе ўкараняюцца ў тым ліку інфармацыйныя тэхналогіі, — адзначыла Ю.С.Сычова. — Прафесійны стандарт распрацоўваецца на від працоўнай дзейнасці і дазваляе наймальнікам ствараць службовыя (рабочыя) інструкцыі, арганізоўваць далейшае прафесійнае развіццё работнікаў праз профільныя курсы, семінары і г.д. Работнікам і будучым абітурыентам, а таксама іх бацькам прафесійны стандарт дазволіць планаваць напрамкі навучання і прафесійнай падрыхтоўкі, вызначаць, якія працоўныя функцыі работніку трэба засвоіць дадаткова, каб выйсці на новы прафесійны ўзровень і тым самым забяспечыць кар’ерны рост. З улікам пастаўленых задач сістэма адукацыі распрацоўвае адукацыйныя стандарты згодна з патрэбамі галіны, ацэньвае ўзроўні ведаў, уменняў і навыкаў выпускнікоў.\nУпершыню ў стратэгіі ўдасканалення НСК вызначана паняцце нефармальнага навучання. Прафесійныя стандарты дазволяць праз незалежную ацэнку і сертыфікацыю кваліфікацый ацаніць веды, уменні і навыкі работніка, сфарміраваныя ў выніку такога навучання. У адрозненне ад кваліфікацыйных характарыстык, прафесійны стандарт больш насычаны, дае больш поўную інфармацыю аб тым, чым павінен займацца работнік у той ці іншай сферы, характарызуе працоўныя дзеянні, акрэслівае больш дакладна патрабаванні да неабходных ведаў і ўменняў з улікам запытаў эканомікі, канкрэтнай галіны. Адным словам, у кваліфікацыйнай характарыстыцы прадстаўлены больш агульныя патрабаванні, а ў прафесійным стандарце — больш канкрэтныя. Напрыклад, кваліфікацыйная характарыстыка такой спецыяльнасці, як тэхнік, з’яўляецца агульнай для ўсіх галін. Яна не мае канкрэтызацыі ведаў і ўменняў, характэрных для адной пэўнай галіны. Пры існаванні прафесійнага стандарту такога не будзе.\nАкрамя таго, у прафесійным стандарце, улічваючы імклівасць развіцця прадпрыемстваў і арганізацый, закладваюцца тыя працоўныя функцыі, якія з’яўляюцца апераджальнымі. Асаблівасцю прафесійнага стандарту з’яўляецца тое, што ён забяспечыць не толькі дзяржаўны сектар эканомікі, але і прыватны. Улічваючы гэта, да распрацоўкі прафесійных стандартаў далучаны прадстаўнікі як дзяржаўнага сектара, так і прыватнага.\nНа змест прафесійнага стандарту ўплываюць і інвестыцыйныя праекты, якія рэалізуюцца ў нашай краіне разам з міжнароднымі партнёрамі. Праекты дазваляюць вызначыць перспектывы развіцця той ці іншай галіны, запазычыць сусветны вопыт у тым, якія патрабаванні прад’яўляюцца да падрыхтоўкі спецыялістаў з улікам укаранення ў вытворчасць найноўшых тэхналогій.\nПрафесійны стандарт распрацоўваецца сектаральнымі саветамі, якія створаны пры галіновых міністэрствах. На сённяшні дзень у краіне функцыянуюць сектаральныя саветы кваліфікацый пры Міністэрстве адукацыі, Міністэрстве прамысловасці, Міністэрстве архітэктуры і будаўніцтва, Дзяржкаммаёмасці, Міністэрстве эканомікі, Міністэрстве працы і сацыяльнай абароны, Адміністрацыі Парка высокіх тэхналогій, Міністэрстве інфарматызацыі і сувязі, у IT-сектары. Цяпер іх 9, яшчэ 2 будуць створаны ў найбліжэйшы час. На сённяшні дзень распрацаваны 3 прафесійныя стандарты, якія будуць укаранёны ў сацыяльнай сферы, прамысловасці, у сферы дзяржмаёмасці. Гэтыя стандарты праходзяць узгадненне ў Міністэрстве працы і сацыяльнай абароны.\nЯк адзначыла Юлія Сяргееўна Сычова, сапраўды, з выхадам прафесійнага стандарту стане больш зразумела, якія спецыялісты патрэбны на рабочым месцы, што будзе выконваць кожны з іх, якія веды і ўменні яму спатрэбяцца. Паралельна гэта дазволіць зрабіць невялікую рэвізію існуючых вучэбных праграм, адукацыйных стандартаў. Педагог зможа зразумець, якіх ведаў яму не хапае для якаснага правядзення вучэбных заняткаў, і, згодна з гэтым, можна будзе падабраць месца і змест яго стажыроўкі, павышэння кваліфікацыі.\nУ рамках праекта “Занятасць, прафесійная адукацыя і навучанне ў Беларусі” да канца 2020 года плануецца распрацаваць 45 прафесійных стандартаў.\n— Мы павінны разумець, што работа гэтая цяжкая. Гэта першы наш вопыт, і хутка мы гэтую справу не зробім, — адзначыла Ю.С.Сычова. — Але ў гэтай рабоце ёсць шмат станоўчых момантаў. Распрацоўка прафесійнага стандарту істотна актывізавала нашых вытворцаў, заказчыкаў кадраў, аб’яднала іх намаганні, стала адной з актуальных задач галіновых міністэрстваў і ведамстваў.\nАб гэтым сведчыць той факт, што сектаральныя саветы ўзначальваюць намеснікі міністраў профільных міністэрстваў, а ў склад рабочых груп, якія займаюцца распрацоўкай прафесійных стандартаў, у асноўным уваходзяць прадстаўнікі вытворчасці, спецыялісты, якія непасрэдна ўдзельнічаюць у вытворчым працэсе, і тыя, хто адказвае за кадравую палітыку сваіх прадпрыемстваў і арганізацый. Прадстаўнікі сістэмы адукацыі падключаюцца да гэтага працэсу ў асноўным для таго, каб аказаць дапамогу ў непасрэдным прапісванні ведаў і ўменняў у прафесійны стандарт.\nУ зацверджаным пастановай Міністэрства працы і сацыяльнай абароны макеце прафесійнага стандарту прадстаўлена характарыстыка дзейнасці работніка і коратка апісана, чым ён павінен займацца. Далей у прафесійным стандарце праз апісанне абагульненых працоўных функцый і дзейнасці работніка на канкрэтным рабочым месцы больш дакладна апісваецца, чым павінен займацца работнік на кожным этапе сваёй дзейнасці. Затым ідзе апісанне таго, якімі ведамі і ўменнямі павінен валодаць работнік, для таго каб выканаць пэўную працоўную функцыю. Гэтыя патрабаванні да ведаў і ўменняў будуць укладзены ў адукацыйны стандарт. На аснове макета прафесійнага стандарту сістэма адукацыі распрацоўвае макет адукацыйнага стандарту. Спачатку Рэспубліканскі інстытут прафесійнай адукацыі распрацаваў пробны макет, і першае яго абмеркаванне праходзіла на пасяджэнні вучэбна-метадычнага аб’яднання ў галіне будаўніцтва. Затым макет быў перададзены на экспертызу ў адпаведныя органы. З улікам заўваг і прапаноў макет дапрацоўваецца і будзе паўторна прадстаўлены на грамадскае абмеркаванне.\n— Важна, што ўжо на этапе распрацоўкі прафесійных стандартаў мы можам укараняць у адукацыйны працэс новыя тэхналогіі праз вучэбныя праграмы — адзначыла Ю.С.Сычова.\nРІПА будзе рэагаваць на змяненні, звязаныя з укараненнем прафесійных стандартаў. Інстытут будзе акумуляваць вакол сябе ўсе ўстановы адукацыі і арганізацыі — заказчыкі кадраў і тым самым спрыяць абнаўленню адукацыйных стандартаў, унясенню адпаведных змяненняў у вучэбныя планы і праграмы з улікам зместу прафесійных стандартаў.\nУ рамках ужо згаданага еўрапейскага праекта ідзе навучанне нацыянальных экспертаў, работадаўцаў па распрацоўцы прафесійных стандартаў у трох сектарах эканомікі: машынабудаванні, будаўніцтве і сферы паслуг. Да гэтага падключаны міжнародныя эксперты з вялікім вопытам работы ў гэтым кірунку. Адзін з іх — Ёве Янкулоўскі. Ён мае магістарскую ступень у сферы адукацыі, а таксама доктарскую — у тэхнічных навуках: інфармацыйна-камунікацыйныя тэхналогіі ў сферы адукацыі.\n— Пры стварэнні прафесійных стандартаў вельмі важна ўлічваць патрабаванні вытворцаў, — падкрэсліў Ёве Янкулоўскі. — На гэта, па сутнасці, і скіраваны прафесійны стандарт, у аснове якога будзе знаходзіцца заказ работадаўцаў. А ў сектаральныя саветы павінны быць прыцягнуты вядучыя прадпрыемствы і арганізацыі з мэтай вызначэння асноўных патрабаванняў да спецыялістаў.\nЯк паведаміў міжнародны эксперт, у 2017 годзе Навукова-даследчы інстытут Міністэрства працы і сацыяльнай абароны разам з іншымі зацікаўленымі структурамі распрацаваў метадычныя рэкамендацыі па распрацоўцы прафесійных стандартаў. На аснове гэтага дакумента разам з рабочымі групамі была пачата распрацоўка прафесійных стандартаў. Перш-наперш была падрыхтавана метадалогія іх распрацоўкі, у якой прадстаўлена дэталёвае апісанне ўсяго працэсу распрацоўкі стандарту ў адпаведнасці з яго макетам. Акрамя таго, гэтая метадалогія можа служыць і дапаможнікам па распрацоўцы прафесійных стандартаў, бо раскрывае, як працаваць з кожным элементам прафесійнага стандарту. У ёй закладзены ідэі, прапановы аб падыходзе да розных элементаў прафесійнага стандарту, які адлюстроўвае міжнародны вопыт. У навучанні выкарыстоўваюцца розныя перадавыя практыкі, што было пацверджана ў час адукацыйнага візіту прадстаўнікоў будаўнічай і машынабудаўнічай галіны, прадпрыемстваў і арганізацый Беларусі ў Славенію.\nСфера выкарыстання прафесійных стандартаў даволі шырокая, зазначыў міжнародны эксперт. Прафесійныя стандарты будуць выкарыстоўваць работадаўцы пры працаўладкаванні работнікаў і рэгламентацыі іх працоўнай дзейнасці, арганізацыі іх прафесійнага развіцця. Самі работнікі будуць выкарыстоўваць гэты стандарт пры выбары кваліфікацый, планаванні напрамкаў навучання і прафесійнай падрыхтоўкі, вызначэнні перспектыў працаўладкавання і кар’ернага росту. У сваю чаргу, сістэма адукацыі будзе выкарыстоўваць прафесійныя стандарты пры вызначэнні кваліфікацый, па якіх неабходна падрыхтоўка кадраў, пры распрацоўцы адукацыйных стандартаў, ацэньванні ўзроўню ведаў, уменняў і навыкаў. Прафесійныя стандарты будуць прымяняцца таксама пры незалежнай ацэнцы і сертыфікацыі кваліфікацый, для вызначэння якасці ведаў, уменняў і навыкаў работніка, сфарміраваных нефармальна.\nРаботадаўцы, спецыялісты-практыкі вельмі актыўна займаюцца распрацоўкай прафесійных стандартаў. Яны сталі лідарамі ў гэтай справе. Гэта сведчыць аб тым, што наймальнікі кадраў асэнсавана падыходзяць да распрацоўкі і ўкаранення прафесійных стандартаў, бачаць у гэтым каштоўнасць і неабходнасць. Па сутнасці, вытворцы сёння сталі праваднікамі змен у эканоміцы, забеспячэння сацыяльнага прызнання прафесійных стандартаў. А гэта вельмі важна.


06.10.2013 17:01 Людзі адукацыі\nНястомная праца, талент, творчасць… Гэтыя складнікі поспеху характарызуюць Людмілу Мікалаеўну Пахоціну, намесніка дырэктара брэсцкай сярэдняй школы № 30 імя Дзмітрыя Гвішыяні. Шмат гадоў жанчына з’яўляецца кіраўніком раённага метадычнага аб’яднання намеснікаў дырэктара па вучэбнай рабоце.\nНеаднойчы з вопытам яе работы знаёміліся калегі з вобласці.\nЛюдміле Мікалаеўне ўласцівы высокая эрудыцыя, творчы пошук, метадычнае майстэрства. Галоўным у рабоце Л.М.Пахоціна лічыць уменне працаваць з разнапланавым калектывам настаўнікаў, наяўнасць педагагічных і псіхалагічных ведаў, добрую арыентацыю ў сучасных педтэхналогіях. Людміла Мікалаеўна знаходзіцца ў няспынным пошуку новых форм і метадаў работы. Сёння ўпэўнена можна сказаць, што дзякуючы намаганням Л.М.Пахоцінай у 30-й школе працуе творчы калектыў настаўнікаў-наватараў.\nЛюдміла Мікалаеўна вывучае вопыт калег, літаратуру па асаблівасцях методыкі сучасных адукацыйных тэхналогій і ўмела дапамагае пашыраць гэты арсенал педагогам. Школа з’яўляецца пляцоўкай для правядзення семінараў абласнога і раённага ўзроўняў.\nУсю метадычную работу ў школе Л.М.Пахоціна накіравала на ўдасканаленне адукацыйнага працэсу, павышэнне якасці навучання шляхам актыўнага выкарыстання інфармацыйных тэхналогій і самаадукацыі настаўнікаў. На працягу года на педагагічных нарадах і пасяджэннях метадычнага савета праходзіць вучоба настаўнікаў, абмяркоўваюцца навінкі метадычнай літаратуры, шляхі прымянення новых ведаў, атрыманых на курсах павышэння кваліфікацыі. Традыцыйнымі сталі метадычныя тыдні, якія з’яўляюцца этапамі практычнай дэманстрацыі ведаў і кампетэнцый педагогаў. Па ініцыятыве Л.М.Пахоцінай ужо некалькі гадоў выдаецца школьная газета “Трыццатачка”, якая неаднаразова станавілася пераможцай у раённых конкурсах школьных газет.\nЛюдміла Мікалаеўна выкладае рускую мову і літаратуру. Урокі педагога цікавыя па змесце, у іх заўсёды прысутнічае нешта новае. Выйсці за межы праграмы і падручніка, далучыць вучняў да багацця класічнай літаратуры — вось педагагічнае крэда настаўніцы. Яна ўмее цаніць вучнёўскую самастойнасць і руплівасць. Урокі літаратуры ў Людмілы Мікалаеўны — урокі жыцця, этыкі, выхавання чуласці, спагадлівасці і дабрыні. Яна любіць эксперыментаваць, даследуе эфектыўнасць навучання праз разуменне прыгожага ў жыцці і літаратуры. Гэта дае станоўчыя вынікі ў выхаванні і навучанні. Вучні Л.М.Пахоцінай заўсёды вылучаюцца творчым падыходам да звычайных праблем. Імёны яе выхаванцаў неаднаразова з’яўляліся на старонках зборніка паэзіі “Фізікі і лірыкі” Брэсцкага дзяржаўнага тэхнічнага ўніверсітэта. Педагог падрыхтавала пераможцаў і прызёраў раённых і абласных алімпіяд, міжнародных конкурсаў.\nЛюдміла Мікалаеўна забяспечвае высокапрафесійнае метадычнае суправаджэнне практыкі студэнтаў. Патрабавальнасцю да сябе і падначаленых, самакрытычнасцю і дзелавітасцю заваявала павагу сярод настаўнікаў і вучняў. Узначальваючы метадычную работу ў школе, Людміла Мікалаеўна праводзіць вялікую работу з маладымі настаўнікамі. Пад яе кіраўніцтвам выраслі маладыя настаўнікі рускай і беларускай мовы і літаратуры, замежнай мовы, гісторыі, біялогіі, якія авалодалі сучаснымі тэхналогіямі (калектыўныя спосабы навучання, модульнае навучанне, тэхналогія гульні, педмайстэрні). Так, настаўнік гісторыі Сяргей Саўчук стаў пераможцам раённага конкурсу прафесійнага майстэрства “Настаўнік года”. Цяпер ён працуе намеснікам дырэктара па выхаваўчай рабоце брэсцкай гімназіі № 4. Сёлета назначана намеснікам дырэктара Наталля Хлебус, якая адчувае добрую падтрымку мудрай калегі. Дырэктар брэсцкай сярэдняй школы № 19 Людміла Кудзей, якая ў свой час працавала з Людмілай Мікалаеўнай, адзначае яе дасціпнасць, карэктнасць і інтэлігентнасць, называе крэатыўным менеджарам адукацыйнага працэсу.\nЛюдміла Мікалаеўна — творчая асоба. Ёй створаны партфоліа па абагульненні вопыту настаўнікаў школы: “Каларыстычны аналіз мастацкага тэксту як адзін з відаў аналізу мастацкага твора на ўроках літаратуры” (Алена Канавалава), “Прыёмы і метады работы па развіцці арфаграфічных уменняў і навыкаў на ўроках рускай мовы” (Алена Лысюк), “Вучыць і выхоўваць словам” (Зоя Кавальчук) і “Выкарыстанне элементаў новых методык пры падрыхтоўцы да цэнтралізаванага тэсціравання як адна з форм работы па павышэнні якасці ведаў вучняў 10-11 класаў па рускай мове” (Лілія Жукоўская).\nЛюдміла Мікалаеўна — аўтар артыкулаў у метадычных часопісах пра вопыт настаўнікаў 30-й школы. Умела заахвочвае і падтрымлівае педагогаў, якія займаюцца даследчай работай. Дзякуючы нястомнай працы Людмілы Мікалаеўны з’явіліся друкаваныя дапаможнікі, аўтарамі якіх выступілі настаўнікі школы Таццяна Бельская, Алена Філіпавец і Святлана Пашкевіч.\nЧалавекам шчодрай душы, добрым і надзейным сябрам-дарадчыкам, для якога няма чужых праблем, лічаць яе настаўнікі і вучні школы. У размове з педагогамі неяк пачула такія словы: “Галоўны яе талент — быць ЧАЛАВЕКАМ. Не зрабіць тое, што яна просіць, немагчыма”.\nаўтар артыкулаўметадычнае майстэрстванамеснік дырэктараСШ № 30 г.Брэста


Экскурсіі з радыёгідам - Экскурсіі Мінск Беларусь - Мабільная версія\nПрыватнае навукова-вытворчае ўнітарнае прадпрыемства «Аўтаматызаваныя тэхналогіі турызму» - буйны беларускі тураператар, які дынамічна развіваецца і прадастаўляе поўны спектр турыстычных паслуг у Рэспубліцы Беларусь.\nУ сваёй працы мы ўжываем толькі самыя сучасныя інтэрнэт-тэхналогіі і камунікатыўныя сродкі, пастаянна ўдасканальваем якасць прадстаўляемых паслуг. Экскурсійны партал прадпрыемства Ekskursii.by першы ў Беларусі рад прапанаваць Вам экскурсію з выкарыстаннем сістэмы радыёгіда. Цяпер у дадатку да лепшых традыцый арганізацыі экскурсійных тураў мы ўкаранілі інавацыйную сістэму, якая дазволіць прадаставіць Вам максімальную асалоду ад экскурсійнага тура і выклікаць у Вас жаданне даследаваць Беларусь зноў і зноў!\nЯк часта ў вандроўнікаў ўзнікае дылема - затрымацца ля зацікавага экспаната, зрабіць фота на фоне найпрыгажэйшай славутасці або паслухаць займальны аповяд гіда. Бо заўсёды хочацца паспець зрабіць усё!\nВыдатнае рашэнне гэтага няпростага пытання мы знайшлі ва ўжыванні падчас экскурсіі сістэмы радыёгіда, якая складаецца з персанальных прымачоў з навушнікамі для турыстаў і перадатчыка з мікрафонам для гіда. Простая ў выкарыстанні і лёгкая прылада дазваляе Вам пачуць кожнае слова экскурсавода. Зараз няма неабходнасці акружаць гіда шчыльным колам, каб не выпусціць цікаўныя факты, а можна спакойна разглядаць аб'екты вакол сябе і нават выдаляцца на адлегласць да 150 метраў.\nУ нашым распараджэнні сучасныя прымачы, якія дазваляюць арганізаваць як невялікую індывідуальную экскурсію, так і вялікі карпаратыўны тур нават для інтэрнацыянальных груп, дзе неабходна суправаджэнне на 2 розных мовах. Цяпер замежныя госці нашай краіны могуць камфортна сябе адчуваць на экскурсіі для зборных груп і атрымліваць асалоду ад аповяда гіда, а не толькі прыгожых відаў. Выкарыстанне радыёгідаў будзе вялізнай перавагай падчас зборных і індывідуальных экскурсій па самых папулярных маршрутах, дзе на шумных плошчах і ажыўленых вуліцах турысты не заўсёды маюць магчымасці выразна чуць свайго экскурсавода, пагрузіцца ў гістарычнае мінулае і пранікнуцца атмасферай.\nНадзейная, прафесійная, але простая ва ўжыванні сістэма радыёгіда для экскурсійнага абслугоўвання адпавядае міжнародным стандартам бяспекі і камфорту і дазваляе атрымаць самыя незабыўныя яркія эмоцыі! Асабліва ацэняць усе перавагі радыёгіда вандроўцы, якія любяць фатаграфаваць. Зараз Вы можаце вылучыць больш часу на пошукі лепшага ракурсу, зрабіць мноства непаўторных здымкаў пры гэтым не губляць нітку апавядання.\nАцаніць перавагі прымянення сістэмы радыёгідаў сёння можна на наступных маршрутах для штотыдзённых зборных груп:\nДудуткі Музейны комплекс старадаўніх народных рамёстваў і тэхналогій «Дудуткі», знаёмства з траджыцыямі, дэгустацыя аўторак заказаць\nМір-Нясвіж Аб'екты Сусветнай спадчыны ЮНЕСКА - Мірскі замак і палацава-паркавы комплекс у Нясвіжы чацвер заказаць\nАглядная экскурсія па Мінску Мінулае і сапраўднае горада-героя Мінска пятніца заказаць\nДля запісу на зборную экскурсію з выкарыстаннем радыёгідаў:\nтэлефануйце спецыялістам экскурсійнага аддзела на нумар +37529 756-66-65 ці адпраўляйце паведамленні ў Viber, WhatsApp, Telegram, Skype\nПлануе індывідуальны або карпаратыўны тур? Неабходна правесці экскурсію для Вашых бізнес-партнёраў або запрошаных гасцей з розных краін? Вопытныя спецыялісты экскурсійнага аддзела старанна падбяруць і распрацуюць маршрут з улікам Вашых асабістых пажаданняў. Сэрвіс прадастаўленне сістэмы радыёгідаў таксама даступная для Вас пры папярэднім узгадненні са спецыялістамі аддзела за дадатковую плату (4,00 BYN з кожнага экскурсанта).\nПеравагі выкарыстання сістэмы радыёгіда:\nзабеспячэнне пастаяннай чутнасці гіда без перашкод і з добрай якасцю гуку;\nпрадастаўленне большай свабоды перамяшчэння па маршруце;\nзручнасць і прастата выкарыстання;\nкруглагадовае прымяненне ў любых умовах надвор'я;\nмагчымасць правядзенне экскурсіі для рускамоўных і замежных гасцей адначасова, не замінаючы адзін аднаму.\nНа інтэрнэт-партале Ekskursii.by прадстаўлены графік правядзення рэгулярных экскурсій, дзе Вы можаце далучыцца да зборнай групы альбо замовіць індывідуальны і карпаратыўны тур.\nПадарожнічаць і адкрыць новыя месцы з інтэрнэт-парталам Ekskursii.by заўсёды зручна і надзейна!


Пачаўся працэс па «шпіёнскай справе» Гайдукова (фота)\nhttp://spring96.org/be/news/63816 2013 2013-06-12T10:02:52+0300 2013-06-12T10:02:52+0300 1970-01-01T03:00:00+0300 be http://spring96.org/files/images/sources/gaidukou-sud-1.jpg Праваабарончы цэнтр «ВЯСНА» Праваабарончы цэнтр «ВЯСНА» Праваабарончы цэнтр «ВЯСНА»\nСуд над Андрэем Гайдуковым у Віцебску\n9.30. Карэспандэнта Свабоды ахова Віцебскага абласнога суду не прапусьціла на працэс над Андрэем Гайдуковым, якога абвінавачваюць у здрадзе дзяржаве.\nУсіх, хто прыйшоў на працэс Гайдукова ў суд не дапускаюць таксама. Побач з судом знаходзяцца каля 10 супрацоўнікаў міліцыі ў цывільным. Да ганку суду прыбылі праваабаронцы Тацяна Севярынец, Павал Левінаў. У двор суду заехала міліцэйская машына.\n9.45. Супрацоўнікі міліцыі старэйшы лейтэнант Андрэй Камах забараняе журналістам рабіць фота і відэаздымкі і пагражаюць адвезьці ў РАУС. Тацяна Севярынец зачытала ліст Гайдукова, які прыйшоў да яе літаральна ўчора. Судзьдзя закрыла працэс над Гайдуковым. (Радыё Свабода)\n10:21. Адвакат прайшоў у суд. Магчыма, у будынак прывезлі і Андрэя Гайдукова. Супрацоўнікі міліцыі і асобы ў цывільным чыняць перашкоды працы журналістам, забараняючы фатаграфаць каля будынка суда. На пытанне «Чаму забараняецца весці здымкі?», адказваюць, што ў адваротным выпадку, журналістаў затрымаюць і адвязуць у РАУС. Адказваюць у грубай форме. (Наша Ніва)\nЗ Мінска не прыехаў ніхто ні з палітыкаў, ні з праваабаронцаў. Прысутнічае віцебскі праваабаронца Павел Левінаў (Хельсінскі камітэт), а таксама тры праваабаронцы-вясноўцы.\n10:37. Журналісткі паспрабавалі ўзяць каментар у праваабаронцы Паўла Левінава, падышоў нейкі чалавек, які выдае з сябе глуханямога, і замінае працаваць, паводзіць неадэкватна, жэстамі паказваючы, што нельга здымаць.\nМаёр міліцыі Віталь Вячаслававіч Фралоў зноў заявіў: "Я яшчэ раз Вас папярэджваю, здымаць нельга". Падышоў нейкі міліцыянер і ухапіў камеру журналісткі НН. (Наша Ніва)\n11.05. Левінаў выйшаў з будынку суду. Ён кажа: на дошцы аб’яваў ёсьць паведамленьне, што працэс над Гайдуковым будзе 12 і 13 чэрвеня, аднак у паведамленьні няма згадак, што працэс будзе закрытым. Левінаў напісаў скаргу на імя старшыні суду.\nВольга Гайдукова зьбіраецца быць сьведкай на судзе ў сына. З такім хадайніцтвам да суду маюць зьвярнуцца адвакаты. Для маці гэта адзіная магчымасьць убачыць Андрэя ва ўмовах закрытага працэсу. Раней яна тройчы зьвярталася з просьбай пра спатканьні з сынам і тройчы атрымлівала адмовы — і ад сьледчага віцебскай управы КДБАлега Барысевіча, і ад судзьдзі віцебскага абласнога суду Галіны Ўрбановіч, якую прызначылі разьбіраць справу Гайдукова. Сустрэцца асабіста з маці падсуднага судзьдзя Ўрбановіч адмовілася.\nУвогуле ж знаёмыя і родныя сумняваюцца, што Андрэй Гайдукоў, шараговы апэратар наваполацкага «Нафтану», мог займацца шпіянажам. Найперш таму, што ягоная праца не была зьвязаная зь нейкай сакрэтнай інфармацыяй дзяржаўнай важнасьці. Арышт хлопца многія зьвязваюць зь ягонымі апазыцыйнымі поглядамі: ён быў у камандах дэмакратычных кандыдатаў падчас выбараў, у тым ліку ў камандзеАндрэя Саньнікава. Удзельнічаў у «маўклівых акцыях пратэсту». Непасрэдна перад арыштам займаўся падрыхтоўкай дакумэнтаў, каб зарэгістраваць у Наваполацку грамадзкую арганізацыю «Саюз маладых інтэлектуалаў». Адразу пасьля затрыманьня ў яго дома і на працы былі праведзеныя ператрусы, гэтаксама як і ў Ільлі Багданава. Апошні, хоць і пабыў у статусе падазраванага, увесь час заставаўся на волі.\nАле яшчэ за тыдзень да суду старшыня КДБ Валеры Вакульчыкзаяўляў, што, найхутчэй, суд пройдзе ў закрытым рэжыме. Паводле часткі 1 артыкула 356 за «здраду дзяржаве ў форме агентурнай дзейнасьці» Андрэю Гайдукову пагражае зьняволеньне тэрмінам ад 7 да 15 гадоў.\n12.06.2013 Тэгі: крымінальны перасьлед


The Resistible Rise of Arturo Ui (original German title: Der aufhaltsame Aufsteig des Arturo Ui) Bertolt Brecht Узлёт Артура Уі, які можна было спыніць Брэхт Бэртальт By Syomukha Vasil, translator of the play into Belarusian Bertolt Brecht (Eugen Berthold Friedrich Brecht, 1898-1956) was one of the most renowned Marxist dramatists in the 20th century. He was a poet, playwright and theatre director. The Resistible Rise of Ar... More »\nАснову новай паэтычнай кніжкі Генадзя Бураўкіна склалі вершы, напісаныя ў апоўнія гады, калі ён жыў у Нью-Йоркў, прадстаўляючы родную.рэспубліку ў Арганізацыі Аб'яднаных Нацый. Туга па Радзіме, шчыры водгук на няпростыя падзеі ў Беларусі, шчымлівы роздум над трывожным сённяшнім днём — вось іх асноўныя.матывы. У зборнік увашлі таксама «чарнобыльская» нізка «Брагінская вясна - 1986», «Запісы з.дальняй шуфляды», якія па цэнзурных прычынах ... More »\nУпаэтычнай кнізе прадстаўлены творы аўтара, напісаныя ў розныя гады яго жыцця. Тут вы сустрэнеце вершы пра каханне, пра долю і нядолю нашай Бацькаўшчыны, яе гістарычнае мінулае, пра яе сённяшні дзень. Многія вершы паэта пакладзены беларускімі кампазітарамі на музыку: Дзмітрыем Даўгалёвым, Мар'янам Пецюкевічам, Міколам Алешкам, Леанідам Захлеўным, Паўлам Ярашэнкам і іншымі. Створана араторыя “Зорка Палын”, кантата “Дарога–сцяжына матулі ... More »\n«Я зрабіў пераклады помнікаў старажытнага беларускага пісьменства на рускую мову — яны шырока выкарыстоўваюцца студэнтамі краін СНД. Таксама ёсць гістарычныя кнігі з нарысамі і эсэ. «Улада пячаткі», напрыклад, «Бляск Кароны». Гэта пра нашых знакамітых асобаў, пачынаючы ад Рагвалода, у тым ліку пра Міндоўга, Вітаўта, Сапегу» More »\nГарэлкі не п'ю, цыгарэтаў не смалю, а за гэтыя грошыкі кніжачку выдаю. Спрыяй мне, Божа, і надалей. Багатая наша зямля. І таленавітая. Багатая яна на ўсё. І на гумар таксама. Беларускія фалькларысты запісалі і выдалі тысячы розных жартаў, гумарэсак, смяшынак. Шмат якія мясціны нашага краю вывучаны імі няблага. Але ёсць і такія куточкі, якія яшчэ вельмі слаба спазнаныя. Такім нерушам мне падаюцца і Багушэвічавы Кушляны, кушлянскі край, д... More »


Летнія вандроўкі “Экватара”. Гудзевічы – 2021 – Наша Слова штодзень\nЛетнія вандроўкі “Экватара”. Гудзевічы – 2021\n13 ліпеня 2021, 20:05 Культура 15\nДля тых, хто цэніць родную спадчыну, назва Гудзевічы мае сакральны сэнс. У гэтае мястэчка, што на Гарадзеншчыне, невялікі літаратурны дэсант “экватарцаў” здолеў патрапіць у госці 23 чэрвеня 2021 года. А славяцца Гудзевічы на ўсю Беларусь і далёка за яе межамі сваім музеем, які ў 1968 годзе на базе мясцовай сярэдняй школы заснаваў настаўнік, заслужаны дзеяч культуры Беларусі Алесь Мікалаевіч Белакоз. Спачатку музей быў літаратурным, а праз некалькі дзесяцігоддзяў стаў дзяржаўным літаратурна-краязнаўчым.\nПрадстаўнікоў літаратурнага клуба “Экватар” гасцінны калектыў установы культуры прымаў у самае “пекла” надвор’я – было вельмі горача. На ганку сустракала гасцей старшы навуковы супрацоўнік Мая Антонаўна Сідар. Разагрэтыя чэрвеньскім сонцам і размораныя спёкай пісьменнікі Інга Вінарская, Мікалай Іваноўскі, Тамара Мазур і Вячаслаў Кор-бут, крыху ажыўшыя ў прахалодзе памяшкання музея, зрабілі літаратурнае выступленне перад сабраўшыміся ў спецыяльнай зале музея слухачамі, сярод якіх былі вучні мясцовай сярэдняй школы, жыхары Гудзевічаў, супрацоўнікі літаратурна-краязнаўчага музея, а таксама Гудзевіцкай сельскай бібліятэкі. Сярод прыйшоўшых на літаратурную імпрэзу была і Вера Ігнатаўна Белакоз, удава славутага заснавальніка музея, якая і дагэтуль жыве ў Гудзевічах. Як адзначыла дярэктар музея Вікторыя Сяргееўна Палойка, з-за пандэміі літаратурных мерапрыемстаў даўно не праводзілася, таму гэтая сустрэча з прафесійнымі пісьменнікамі была вельмі чаканая.\nПраводзіў імпрэзу і знаёміў прысутных з прыехаўшымі аўтарамі кіраўнік літаратурнага клуба “Экватар”, паэт, пісьменнік, журналіст Вячаслаў Корбут. Ён звярнуўся да прысутных на мерапрыемстве вучняў, каб тыя беражліва ставіліся да спадчыны продкаў, любілі і шанавалі родную мову, не баяліся складаць свае творы па-беларуску. Далей Вячаслаў коратка распавёў пра працу суполкі, гісторыю заснавання клуба “Экватар”, паказаў слухачам самы першы нумар альманаха “Літаратурны экватар”, прачытаў некалькі сваіх баек і лірычных вершаў, сярод якіх быў і паэтычны твор пад назвай “Дарогі Радзімы”:\nДарогі Радзімы ўсё туляцца ў змроку,\nПад раніцу іх туманы праглынаюць.\nІм моляцца зоркі ў тым небе глыбокім\nЗа наш беларускі абсяг каравайны.\nІх шмат па мястэчках і вёсках маленькіх,\nЗусім непрыкметных ля смелых рачулак,\nЯны адгукнуцца суніцамі ў жменьках,\nЛя самых ваколіц Слабодак, Пачуек.\nВяргіні ля хатак у Старыцах, Бродках,\nЗалескіх сцяжынак рамонкі ў суквецці\nПарадуюць водарам хмельна-салодкім,\nСмачнейшым ва ўсім неабсяжным сусвеце.\nІх крокамі нельга паўсюдна адмераць,\nЯны – як пульсары на целе краіны,\nХаваюць гісторыі родаў і веры\nВа ўсе залатыя ці змроку часіны.\nДарогі Радзімы, звязаныя ў сэрцах\nУсіх пакаленняў, – ад краю да краю.\nУ часе маім рэха іх адзавецца –\nТам кожны свой лёс патаемны спаткае.\nВялікую цікаўнасць у гудзевіцкай публікі выклікала выступленне паэткі, перакладчыцы, журналісткі, шэф-рэдактара альманаха “Літатурны экватар” Інгі Вінарскай, якая распавяла пра аўтараў альманаха, гісторыю яго сталення, пра супрацоўніцтва “Экватара” з Акадэміяй навук Беларусі, пра ўзнагароды суполкі і публікацыі ў прэсе, прысвечаныя дзейнасці клуба. Інга прачытала некалькі сваіх лірычных вершаў, а потым зазначыла, што ў такую спякоту вельмі хочацца дажджу, нават залевы, і прысутныя пачулі верш пра летні дождж. Дарэчы, забягаючы крыху наперад, можна сказаць, што дажджы і ў Гудзевічах, і па ўсёй Гарадзеншчыне пайшлі праз два дні пасля літаратурнай імпрэзы “Экватара”, і моцная спякота спала.\nСусвет прыціх прад подыхам дажджу\nЗамёрлі рухі велічных стагоддзяў,\nПаветра змоўкне, згледзеўшы мяжу\nЗалевы, мкне дзятва ад непагоды.\nСцяна вады – цудоўнай сілы вір,\nНа каштанах аж свечкі задрыжэлі,\nТаполі дождж імкнуцца блаславіць,\nДа неба іх маркоты паляцелі.\nПірамідальна струнаў чуўся звон…\nВада, вада – там шэпат, шамаценне…\nУ лужы дзень свой накіруе скон,\nСвой вопыт і энергію сталення.\nІ час перад дажджом – цудоўны міг\nУ покрыве той Боскае залевы…\nВялікі свет! Шчаслівы, хто спасціг\nЯго красу – у гэтых летніх спевах!\nДалей слова атрымаў мясцовы паэт, аўтар некалькіх кніг паэзіі і баек Мікалай Пятровіч Іваноўскі, што жыве недалёка ад Гудзе-вічаў – у прыгожай і маляўнічай вёсцы Пачуйкі, дзе займаецца ўласнай гаспадаркай, вялікую частку якой складае пасека. Мікалай Пятровіч распавёў пра асбістае сяброўства з заснавальнікам музея Алесем Мікалаевічам Белакозам, чалавекам славутым на ўсю Беларусь, гарачым прыхільнікам беларускай мовы, літаратуры і культуры, а потым прачытаў шэраг сваіх баек і вершаў, сярод якіх быў верш пад назвай “Вішня”, прысвечаны памяці маці аўтара:\nПрыгожая вішня расце каля брамы,\nТо памяць матулькі, ад нашае мамы.\nБялёсую травень адзене сукенку\nІ вішаньку зробіць чароўнай паненкай.\nКрасуе букетам яна каля бруку,\nСтрачае з дарогі і гладзіць нам рукі.\nУлетку прывабіць гасцінцам прахожых,\nТвар дзецям фарбуе і зробіць прыгожым.\nВітае здаля сваім сонечным плодам –\nЛасунак суседзям і нашаму роду.\nТут ветрык вішнёвай галінкай ад мамы\nШтодзённа вітае і шле тэлеграмы.\nВарэннем зімою нас вішня частуе,\nНібы ад хваробы нас мама ратуе.\nПладовыя дрэвы садзіце ля хаты.\nНясуць яны памяць і будням, і святам.\nПотым выступала паэтка, пісьменніца, журналістка Тамара Мазур. Яна расказала пра сваю новую кнігу “Скідляне, скідзельцы, скідзельчане”, пра гісторыю яе напісання, пра герояў выдання, а таксама пра вялікі ажыятаж, што выклікала кніга ў скідзельскага чытача. Далей Тамара Мазур прачытала прысутным падборку сваіх лірычных вершаў. Пра паэтычны твор “Паланэз Агінскага” Тамара Міхайлаўна гаварыла асобна, і зазначыла, што яго трэба чытаць пад музыку гэтага знакамітага кампазітара:\nО, Паланэз! Залессе… баль…\nЯ тут – у зорнасці мелодый.\nІ хоць няма для свят нагоды,\nІ сэрца зноў ахутаў жаль,\nЯ тут – ва ўлонні асалоды.\nУ гэту непагадзь з дажджом,\nУ буру, што сасну зламала,\nСтупіць сюды пашанцавала,\nЯк быццам гэта быў мой дом…\nАх, як яго мне не ставала!\nО, Паланэз – працяг жыцця!\nІ ўжо зусім няма прычынаў,\nКаб не сказаць пра тое сыну,\nШто час не гасіць пачуцця\nЛюбві да велічнай Айчыны.\nЛюбоў – нязгасны наш агмень,\nЯна ў ліцвінскіх моцных жылах,\nАд нашых продкаў, іх магілаў,\nЗ калень што ўздымуць кожны дзень…\nЛюбоў – узмах магутных крылаў.\nНапрыканцы літаратурнай імпрэзы ў Гудзевіцкім музеі Вячаслаў Корбут падзякаваў прысутных і супрацоўнікаў музея за добры прыём і пажадаў і надалей працягваць традыцыі захавання роднай спадчыны, закладзеныя славутым Алесем Мікалаевічам Белакозам.\nАле для пісьменнікаў, прыехаўшых у Гудзевічы, на гэтым канцэртная праграма не завяршліся. Выступоўцаў запрасілі ў мясцовую бібліятэку, што знаходзіцца побач з музеем, дзе ўсіх прывітала бібліятэкар Валянціна Уладзіміраўна Пронька. Там нашыя аўтары выступілі перад чытачамі бібліятэкі, распавялі пра свае творчыя здабыткі, падзяліліся ідэямі і ўражан-нямі ад наведвання Гудзевічаў, выканалі свае творы. Прычым, Тамара Мазур і Інга Вінарская чыталі пераважна лірычныя вершы, а Вячаслаў Корбут і Мікалай Іваноўскі радавілі і смяшылі прысутных сваімі гумарыстычнымі творамі. Завяршылася сустрэча ў бібліятэцы агульнай фотасесіяй.\nПасля гасцей-літаратараў чакала цікавая і змястоўная экскурсія па залах і будынках Гудзевіцкага літаратурна-краязнаўчага музея, дзе выступоўцы змаглі дакрануцца да глыбінь жыцця беларускага народа, роднага краю. Правяла экскурсію асабіста дырэктар музея Вікторыя Сяргееўна Палойка.\nПісьменнікаў уразіла сабараная багатая літаратурная калекцыя музея, цікавы расповед пра этнаграфічныя экспанаты, ткацтва, выраб дываноў, пра захоўванне традыцый продкаў. Вялікую цікавасць для літаратараў прадставіў агляд старажытнай сялянскай хаты канца ХVІІІ стагоддзя, дзе госці падрабязна пазнаёміліся з побытам беларускіх сялян, традыцыямі і звычкамі нашых продкаў, умовамі жыцця і выкарыстаннем сродкаў побытавага характару.\nАдметна тое, што ідэя стварэння літаратурна-краязнаўчага музея ў Гудзевічах была рэалізавана ў жыццё як самім Алесем Мікалаевічам Белакозам, так і рупнымі намаганнямі ягоных вучняў і супрацоўнікаў установы. У музеі можна атрымаць звесткі пра асноўныя вехі развіцця беларускай нацыянальнай культуры, тут арганічна прадстаўлена інфармацыя пра літаратараў і мастакоў Гарадзеншчыны. Усяго ва ўстанове культуры створана дзесяць залаў, частка з якіх прысвечана літаратурнай спадчыне, а частка – гісторыі ткацтва і ткацкіх вырабаў. Дарэчы, у музеі знаходзіцца некалькі сапраўдных кроснаў, прычым усе яны ў працоўным стане: на іх вырабляюцца тканыя вырабы ў розных тэхніках. Асаблівай увагі заслугоўвае адноўленая ў Гудзевічах тэхналогія падвойнага ткацтва дываноў, прычым гэтай тэхналогіі тут могуць навучыць усіх ахвочых. За ткацтва ў музеі адказвае старшы навуковы супрацоўнік Лілея Іосіфаўна Рэйшаль, якая, дарэчы, віртуозна спраўляецца з усімі відамі кроснаў і ткацтва.\nНапрыканцы змястоўнай экскурсіі прыехаўшыя аўтары і супрацоўнікі музея абмяняліся падарункамі, кнігамі, паштоўкамі, аўтографамі, пажадаўшы адзін аднаму плёну, поспехаў і новых добрых сустрэч на ўдзячнай Гудзевіцкай зямлі.\nПаэты, пісьменнікі, журналісты\nІнга Вінарская і Вячаслаў Корбут.


Максім Мірны можа ўзначаліць нацыянальную каманду Беларусі ў тэнісе - Хартыя'97 :: Навіны з Беларусі - Беларускія навіны - Рэспубліка Беларусь - Мінск\nМаксім Мірны можа ўзначаліць нацыянальную каманду Беларусі ў тэнісе\nУ тэніснай федэрацыі назвалі кандыдатаў на пасаду кіраўніка мужчынскай і жаночай каманд.\nКіраўнік Беларускай тэніснай федэрацыі Сяргей Цяцерын у інтэрв'ю журналісту «Прессбола» Сяргею Вярсоцкаму аргументаваў сыход з капітанскіх пасад у мужчынскай і жаночай камандах Беларусі Уладзіміра Валчкова і Эдуарда Дуброва, а таксама распавёў, хто можа стаць іх пераемнікамі.\n- Як пракаментуеце адстаўкі Дуброва і Валчкова?\n- Каментар тут просты. У апошніх матчах Кубка Дэвіса і Кубка федэрацыі каманды Беларусі зазналі дзве паразы. Калі ўзяць матч супраць немак, то я меў магчымасць назіраць як за падрыхтоўкай да яго, так і за самімі гульнямі. І магу зрабіць выснову аб неналежным стане спраў. Мы гулялі дома, мякка кажучы, не з наймацнейшым складам спаборніц - абавязаны былі перамагаць гэтую каманду. Асабліва пры такой падтрымцы гледачоў, якія, нягледзячы на Алімпіяду, прыйшлі на «Чыжоўка-Арэну» і заўзелі за нашых дзяўчат да апошняга розыгрышу. Яны верылі ў перамогу, але каманда надзей не апраўдала. Значыць, яна завінавацілася перад беларускім народам. А параза, мяркую, стала вынікам памылак капітана. Тое ж можна сказаць і пра паразы мужчынскай каманды аўстрыйцам.\nДарэчы, Уладзімір Валчкоў сам прыняў пастанову пакінуць пасаду - каб на час адысці ў бок, паглядзець на працэс намыленым позіркам. На працягу месяца трэнерская рада павінна прадставіць кандыдатуру ягонага пераемніка. Можа, нават Максіму Мірнаму прапануем, хоць ён пакуль яшчэ прадаўжае кар'еру. Што тычыцца жаночай каманды, то не выключаю вяртання на капітанскі масток Таццяны Пучак. Калі памятаеце, Эдуард Уладзіміравіч акурат прыйшоў ёй на замену, калі Таццяна сыходзіла ў дэкрэтны адпачынак.\nАле мы ні ў якім разе не расстаёмся з паважанымі спецыялістамі - яны працягнуць працаваць у тэнісе. Валчкову на пасадзе галоўнага трэнера каманды наогул трэба будзе перашуфляваць велізарны аб'ём працы. Але, я мяркую, і Волчкову, і Дуброву будзе карысна паглядзець на выступы каманд у Кубку Дэвіса і Кубку федэрацыі з боку.\n13.12 Астролаг распавёў, калі «паляцяць галовы» Пуціна і Лукашэнкі 52,432\n13.12 Мядзведзеў у Берасці выказаўся за ўвядзенне расейскага рубля ў Беларусі 48,320\n10.12 «Дармаеды» супраць Лукашэнкі: Уцякай, Саша, нас паўмільёна 38,942\n11.12 Аўтамабілі ў Беларусі абклалі падаткам на раскошу 32,673


Ведай больш - Joomla! Documentation\nThis page is a translated version of the page Portal:Learn More and the translation is 96% complete.\nBahasa Indonesia • Cymraeg • Deutsch • English • Nederlands • Türkçe • català • eesti • español • français • hrvatski • italiano • português • português do Brasil • slovenčina • Ελληνικά • беларуская • русский • українська • հայերեն • العربية • فارسی • অসমীয়া • বাংলা • සිංහල • ไทย • 中文（台灣） • 日本語\nДжумла – узнагароджаная сістэма кіраўніцтва зместам, якая дазваляе Вам будаваць Сеціўныя сайты і магутныя сеціўныя прылады. Шматлікія аспекты (у тым ліку – лёгкасць выкарыстання і пашырэння) зрабілі яе адной з найбольш распаўсюджаных даступных Сеціўных сістэм. Што лепш за ўсё, Джумла – гэта адкрытае кодавае рашэнне, якое таму бясплатна даступна ўсім; гэта таксама значыць, што Вы можаце змяняць ісходны код згодна са сваімі патрэбамі і атрымліваць найбольш жаданае.\n1 Што такое «сістэма кіравання зместам»?\n2 Якія ў жыцці ёсць прыклады таго, на што здольна Джумла?\n3 Хто карыстуецца Джумлай?\n4 Заказчык патрабуе сайт. Навошта мне Джумла?\n5 Ці будзе Джумла мець падтрымку – у будучыні?\n6 Я – распрацоўшчык! Як мне лепей карыстацца Джумлай?\n7 Джумла – выглядае як добрае рашэнне (для мяне). З чаго пачаць?\nШто такое «сістэма кіравання зместам»?\nСістэма кіравання зместам – гэта праграмовае забеспячэнне патрэбнасці адслежваць кожную частку зместа на Вашым сеціўным сайце (даволі падобнае на тое, як Ваша мясцовая бібліятэка вядзе улік кніг і захоўвае іх). Змест можа быць простым тэкстам, фота-графічнымі здымкамі, музыкай, відэа-графічнымі здымкамі, дакументамі – альбо (проста) чымсьці, аб чым Вы пакуль яшчэ толькі разважаеце... Галоўная перавага да выкарыстання такой сістэмы – тое, што яна амаль што не патрабуе ні ведання тэхнікі, ні навыкаў кіраўніцтва. Усім Вашым зместам (тым, што размешчаны на сайце) кіруе сістэма, і таму – Вам не абавязкова займацца гэтым самастойна... Сістэма таксама дапамагае Вам адслежваць Ваш змест па-прастому і дапамагае Вам удасканальваць і уладкоўваць Ваш змест найлепшым шляхам.\nЯкія ў жыцці ёсць прыклады таго, на што здольна Джумла?\nДжумла выкарыстоўваецца ва ўсім свеце, каб надаць моц Сеціўным сайтам усіх форм і памераў... Напрыклад:\nСупольнасныя унутраныя і знешнія сеці\nСеціўныя крамы, газэты і выдавецтвы\nЭлектронны гандаль і сеціўныя заказы\nСецішчы аб усім невялічкім\nБескарысныя і уладкавальныя сецішчы\nСайты школ і царквей\nУласныя або сямейныя старонкі\nХто карыстуецца Джумлай?\nВы можаце убачыць велізарны шэраг добрых сайтаў з Джумлай – па пераходу у выстаўленчую дырэкторыю.\nЗаказчык патрабуе сайт. Навошта мне Джумла?\nДжумла была створана як раз дзеля простай усталёўкі і наладкі (нават калі Вы маеце невялічкі опыт як карыстальнік камп'ютараў). Шматлікія сеціўныя службы па размяшчэнню сайтаў – дадуць Вам магчымасць узняць сайт у вельмі кароткі час (альбо – нават хвіліны).\nЗ-за таго, што Джумлай проста карыстацца (для дызайну сайта і наладкі) – Вы зможаце хутка узнімаць сайты для заказчыкаў. І (з даданнем караценькіх інструкцый) Вы нават навучыце заказчыкаў лёгка кіраваць сайтамі самастойна.\nКалі Вашым заказчыкам спатрэбіцца нешта дадатковае – Джумла дазволіць ужыць пашырэнне з ліку тысяч (большасць якіх – бясплатныя: з GPL ліцэнзіяй) даступных у гэтай дырэкторіі.\nЦі будзе Джумла мець падтрымку – у будучыні?\nДжумла – адна з самых распаўсюджаных адкрыта-кодавых сістэм кіравання зместам, аб чым сведчыць велізарная колькасць яе карыстальнікаў і удасканальцаў. Карані Джумлы – уходзяць у 2,000 год; і (з падтрымкай больш чым дзвюх соцен тысяч карыстальнікаў і укладнікаў) будучыня выглядае някепска – для узнагароджанага праекта.\nЯ – распрацоўшчык! Як мне лепей карыстацца Джумлай?\nСупольнасці маюць патрэбы, якія ідуць далей наяўнага. Таму, Джумла дае магчымасці па стварэнню новых убудоў – якія пашыраць сістэму як трэба.\nУ сваёй выснове, Джумлаўскі фрэймвёрк дазваляе ствараць:\nІнтэграваныя сістэмы электроннага гандлю\nЗ-за таго, што Джумла заснавана на «PHP» і «MySQL» – Вы будзеце будаваць магутныя прылады на адкрытай аснове, якія ўсе змогуць выкарыстоўваць, распаўсюджваць і падтрымліваць! Каб даведацца больш наконт узняцця фрэймвёрку – наведайце (калі ласка) сецішча распрацоўнікаў.\nДжумла – выглядае як добрае рашэнне (для мяне). З чаго пачаць?\nДжумла – бясплатная, адкрытая і даступная для ўсіх па ліцэнзіі GPL. Азнаёмьцеся з артыкулам аб пачатку работы з Джумлай, каб знайсці аснову; потым – гляньце нашае сеціўнае дэма – і Вы даволі хутка зразумееце, якая Джумла простая. Калі ж Вы будзеце гатовыя усталяваць Джумлу – спампуйце найноўшую версію там... Вы будзеце мець вынік амаль што адразу, выкарыстоўваючы інструкцыю па усталёўцы Джумлы.\nСтварэнне сусветна вядомай адкрыта-кодавай сістэмы – займае мноства удзельнікаў супольніцтва і іх дапаможнікаў.\nПраца волюнцёраў з праектам Джумлы.\nRetrieved from "https://docs.joomla.org/index.php?title=Portal:Learn_More/be&oldid=507987"\nLearn More Pages/be\nThis page was last edited on 2 September 2018, at 10:46.


22 сакавіка – Фідэль Кастра віншуе Лукашэнку, пратэсты працягваюцца\n22 сакавік 2006, 22:16\nРадыё Свабода Галоўныя навіны 22 сакавіка.\n* На Кастрычніцкім пляцы ў Менску чацьвертыя суткі ідзе акцыя прыхільнікаў пераменаў. На мітынг увечары сабралася каля 5 тысяч чалавек. >>>\n* Аб''яднаныя дэмакратычныя сілы маюць намер аб''явіць 25 сакавіка аб стварэньні шырокага грамадзянскага руху “За свабоду”.\n* Па ўсёй краіне працягваюцца затрыманьні й арышты грамадзкіх актывістаў. Паводле незалежных крыніц, у ноч на 22-га сакавіка і сёньня раніцаю ў раёне Кастрычніцкага пляцу было затрымана звыш пяцідзесяці чалавек. У гарадзкой міліцыі гэтых зьвестак пакуль што не пацьвярджаюць. Усяго за кратамі ў розных гарадох краіны знаходзяцца звыш 200 грамадзкіх актывістаў.\n* Кіраўніцтва менскага ізалятару на вуліцы Акрэсьціна адмаўляецца прымаць перадачы для палітычных вязьняў. Больш за пяцьдзясят сваякоў асуджаных зьвярнуліся ў пракуратуру Менску са скаргай.\n* Беларуская сацыял-дэмакратычная партыя (Грамада) абвінаваціла Аляксандра Мілінкевіча і ягоных прыхільнікаў у парушэньні дамоўленасьцяў адносна акцыяў пратэсту. Аляксандар Мілінкевіч падкрэсьлівае, што рашэньне застацца на Кастрычніцкім пляцы прынялі самі ўдзельнікі акцыі.\n* У эўрапейскіх сталіцах, у прыватнасьці ў Варшаве і Вільні, працягваюцца акцыі пратэсту пры амбасадах Беларусі.\n* Міністэрства замежных справаў Польшчы “асуджае мэтады, выкарыстаныя ўладамі Беларусь падчас выбарчай кампаніі і ў часе саміх прэзыдэнцкіх выбараў у мэтах запалохваньня палітычнай апазыцыі і фальсыфікацыі вынікаў галасаваньня”, – пра гэта гаворыцца ў заяве польскага замежнапалітычнага ведамства.\n* Старшыня Вярхоўнай рады Ўкраіны Ўладзімір Літвін заявіў, што неабходна “паважаць выбар беларусаў” і прызнаць пераабраньне Аляксандра Лукашэнкі прэзыдэнтам краіны.\n* Фідэль Кастра павіншаваў Аляксандра Лукашэнку зь перамогай на выбарах і запрасіў зь візытам у Гавану.\n* “БДГ. Деловая газета” прыпыняе выхад друкаванай вэрсіі выданьня.\n* Грамадзяніна Расеі, палітоляга Андрэя Суздальцава пазбавілі дазволу на жыхарства ў Беларусі.


KLDIASHVILI.GE #Зверайiнадзеяй | Брестский академический театр драмы\nПастаноўка : Андро Енукідзэ\nМастак: Вера Кiпiанi\nМузычнае афармленне : Тэнгіз Шамiладзэ\nАсістэнты рэжысёра : Тэона Ларткiпанiдзэ, Ната Глонцi\nБатумскi прафесійны дзяржаўны драматычны тэатр імя І. Чаўчавадзэ (Батумі – Грузія)\nДавід Клдзiашвiлi – таленавіты грузінскі літаратар і драматург.\nГалоўныя героі спектакля па матывах яго твораў – гэта жыхары вёскі, дзе селянін падчас працы ў поле адчуў сябе дрэнна. Яго прынеслі дадому ў глыбокай непрытомнасці. Занепакоеныя жонка і маці хочуць вярнуць у сям'ю карміцеля і з усіх сіл імкнуцца «перадаць бяду». «Перадаць бяду» –распаўсюджаныя старадаўнiя прымхі.\nДавід Клдзiашвiлi з уласцівай яму геніяльнай прастатой змог абагульніць тэму, ярка паказаць раз'яднанне людзей і расшыфраваць сімптомы гэтай небяспечнай хваробы.\nТрейлер к спектаклю KLDIASHVILI.GE #Зверайiнадзеяй


Сярод шумнага балю… - Шосты дзеньШосты дзень\nБаль — гэта значная, адмысловая падзея ў жыцці гімназістаў. Цырымоніі, этыкет. Як прыгожа мільгаюць пары ў рытме танца! Гараць свечкі. Мяняюцца танцавальныя нумары: вальс, паланэз, мазурка. Усяго і не пералічыць. Але Пушкінскі баль — гэта не толькі танцы, але і школа зносін.\nУ адзін з лютаўскіх вечароў у гімназіі № 3 Віцебска, якая з 2007 года носіць ганаровае імя А.С.Пушкіна, прайшоў шосты традыцыйны Пушкінскі баль. У ім прынялі ўдзел танцавальныя пары вучняў 9—11 класаў. Нязменным натхняльнікам, рэжысёрам балю з’яўляецца настаўніца рускай мовы і літаратуры Тамара Аляксандраўна Ісаенка, заняткі па пастаноўцы танцаў з навучэнцамі гімназіі праводзіла харэограф Валянціна Афанасьеўна Вішнеўская. Сёлета на Пушкінскім балі ў гімназіі праводзіўся конкурс прычосак.\nЦі можна на балі пазнаёміць усіх удзельнікаў адно з адным? Вядома! Ёсць вельмі просты, вясёлы і нескладаны танец, які можна вывучыць непасрэдна на балі і пры дапамозе якога пазнаёміць усіх паміж сабой. Гэта “Полька знаёмстваў”. Нязменным поспехам заўсёды карыстаюцца на балі і “Жывыя карціны”: паказваецца невялікая пастаноўка, а ўдзельнікі балю пазнаюць герояў і называюць творы А.С.Пушкіна. На балі прыемна танцаваць, гуляць, знаёміцца. А калі раптам становіцца сумна, вас змогуць павесяліць цыганы і падарыць сваё прадказанне.\nРаптам на балі ў аднаго з удзельнікаў з’яўляецца чароўная скрыначка, у якой знаходзяцца прадметы, што сімвалізуюць пэўны танец. Танцавальная пара падыходзіць да скрыначкі, дастае, не гледзячы, любы прадмет і танцуе адпаведны танец.\nУ святочнай, прыгожа прыбранай зале, дзе праходзіць Пушкінскі баль, ёсць унікальная магчымасць сказаць самыя лепшыя словы адно аднаму, падарыць кампліменты. Пары раскрываюць усё патаемнае і запаветнае, прызнаюцца ў каханні на рускай, французскай мовах і танцуюць рамантычны вальс.\nЖуры выбрала пары для ўзнагароджання ў розных намінацыях, былі размеркаваны прызавыя месцы. А гран-пры атрымалі навучэнец 10 класа Дзяніс Кіслы і навучэнка 11 класа Віялета Гаўрыленка.\nПравядзенне святочнага мерапрыемства “Пушкінскі баль” садзейнічала эстэтычнаму выхаванню гімназістаў, фарміраванню гендарнай культуры, развіццю зацікаўленасці ў вывучэнні гісторыі і рускай літаратуры. Ва ўдзельнікаў і гасцей Пушкінскі баль пакінуў светлыя, добрыя ўспаміны пра танцы мінулых часоў, выдатныя ўборы, выклікаў узвышаныя пачуцці, што вельмі важна ў наш час.\nбаль Віцебск гімназія № 3\nЗ тегами: баль Віцебск гімназія № 3\nПапярэдняя: У Жодзінскім царстве, жаночым “государстве”…\nНаступная: Юнакі і дзяўчаты: мы такія розныя?


Рэцэпт барадзінскага хлеба для хлебопечкі - Розны 2017 - строгія сукенкі - Мода 2017 - Модны Жаночы Часопіс 2017\nстрогія сукенкі - Мода 2017 - Модны Жаночы Часопіс ⇒ Розны 2017 ⇒ Рэцэпт барадзінскага хлеба для хлебопечкі\nЎсім з дзяцінства знакам густ сапраўднага барадзінскага хлеба. На жаль, некаторыя прамысловыя пякарні радуюць спажыўца якаснай выпечкай. А калі такія і ёсць, паўтарыць гэты «подзвіг» сваімі рукамі не так-то проста.\nНу а калі вы ведаеце, як прыгатаваць бужаніну ў хатніх умовах, то і гэты рэцэпт не стане для вас цяжкім.\nДля некаторых відаў хлебопечек прадаецца спецыяльная гатовая сумесь для выпечкі барадзінскага хлеба. Аднак сярод асноўных мінусаў такога хуткага падыходу адзначаецца «правальваецца» дах хлеба і наяўнасць фарбавальніка.\nХлебопечка сама па сабе эканоміць масу часу, таму можна вылучыць паўгадзіны для падрыхтоўкі нарыхтоўкі, каб барадзінскі хлеб атрымаўся смачным і грунтоўны.\nШто трэба для хлеба?\n30 г жытняга соладу;\n200 г цельнозерновые мукі;\n200 г жытняй обдирной мукі;\n1 ½ ч. Л. сухіх хуткадзейных дрожджаў;\n220 мл вады;\n20 мл сухога віна;\n1 арт. л. расліннага алею;\nРэцэпт барадзінскага хлеба паэтапна\n1. Заліваем солад кіпенем, старанна змешваем да аднастайнай масы і адстаўляе ў бок для астывання. Тэмпература атрыманага раствора павінна быць не вышэй 30 градусаў.\nПры гэтым дакладнасць у параметрах не надта крытычная, галоўнае, каб вадкасць была ледзь цёплай.\n2. здрабнеюць у ступцы або кавамолцы (у залежнасці ад таго, што ёсць у гаспадарцы) каляндра і змешваем яго з разынкамі і пакутай. Разынкі пажадана папярэдне прамыць і распарыць.\n3. Усе інгрэдыенты закладваем у наш агрэгат паводле інструкцыі. Для большасці мадэляў схема аднолькавая: спачатку ідуць сухія прадукты, а толькі потым ўліваецца вадкасць. Дадаем дрожджы, затым сумесь з мукі, каляндры і разынак, засыпаем цукар з соллю і ў самым канцы ўліваем ваду, солад, алей і віно.\n4. Выстаўляны хлебопечку на адпаведны рэжым. Як бачыце, не складаней, чым зрабіць крышталі з цукру.\nКалі ў вашай мадэлі няма рэжыму «аржаны хлеб», цалкам падыдзе праграма «цельнозерновые хлеб». Сухое віно ў рэцэпце можна замяніць вінным воцатам ў такой жа прапорцыі, а замест разынак выкарыстоўваць чарнасліў. Але гэта ўжо на аматара, так як інтэнсіўны густ і водар чарнасліву можа «забіць» густ самога хлеба, у той час як разынкі толькі надасць саладкавы адценне.\nПрыхільнікі кіслага хлеба могуць дадаць 1/6 чайнай лыжкі цытрынавай кіслаты. Дзякуючы гэтым нескладаным рэцэптам, гатовы хатні барадзінскі хлеб нічым не саступае пакупныя.\nА вось відэа-рэцэпт прыгатавання такога няма хлеба:\nРецепт : хлеб в хлебопечке ( как испечь самый лучший хлеб в хлебопечке ) Відэа.\nПапярэдні Тэкст Серыял "Шэрлак" стаў аб'ектам судовых разглядаў\nНаступная Артыкул Дзіця спіць з бацькамі - за і супраць, як адвучыць дзіця спаць з бацькамі\nЯк зразумець, што хоча жанчына і мужчына ў сексе: хутка або павольна\nЯк рэагаваць на здзекі або насмешкі\nСупрацьзачаткавыя сродкі: на што звярнуць увагу пры выбары\nЯк праявіць пяшчота\nБранзалеты са скуры\nТанцы: зносіны, забаўка або лячэнне?


3-я Кітайская міжнародная імпартная выстава чакае адкрыцця - belarusian\nПа словах старэйшага навуковага супрацоўніка цэнтра сусветнай эканомікі Кубы Глэдзіса Эрнандэза, своечасовае правядзенне Выставы сімвалізуе велізарныя поспехі Кітая ў проціэпідэмічнай працы. Эфектыўна аднаўляючы ўнутраную эканоміку, Кітай адначасова садзейнічае і росту сусветнай эканомікі. Падрыхтоўчая работа да правядзення ЭКСПА ў Шанхаі ідзе паспяхова. Пандэмія не пашкодзіла кампаніям розных краін прыняць удзел у мерапрыемстве. Пааодле даных інвестыцыйнага савета Аўстраліі, у гэтым годзе ў Выставе прымуць удзел каля 200 аўстралійскіх кампаній, што з'яўляецца гістарычным рэкордам. Акрамя таго кампаніі, якія ўваходзяць у рэйтынг 500 найбольш буйных у свеце, праявілі актыўнасць, колькасць прадпрыемстваў, якія вырашылі прыняць удзел у цяперашняй ЭКСПА, не саступае леташнім паказчыкам. Многія з іх упершыню прэзентуюць у свеце і ў Кітаі сваю прадукцыю, тэхналогіі і паслугі.\nНапрыклад, нямецкі гігант у сферы навукі аб жыцці карпарацыя «Баер» ужо трэці раз становіцца удзельнікам міжнароднай імпартнай ЭКСПА ў Шанхаі. Па словах прадстаўніка кампаніі, Кітайская міжнародная імпартная выстава прадастаўляе карпарацыі платформу для знаёмства з развіццём аховы здароўя ў Кітаі, прэзентацыі найноўшых дасягненняў і пошуку дзелавых партнёраў. Паводле статыстычных даных, валавая дагаворная сума здзелак 2-й Кітайскай міжнароднай імпартнай выставы у 2019 годзе склала больш за 71 мільярд долараў ЗША, павялічыўшыся на 23% у параўнанні з падобным паказчыкам 1-й Выставы. А каэфіцыент рэалізацыі намераў аб супрацоўніцтве перавысіў 50%. Па выніках працы мерапрыемства, кампанія Varian, доля прадукцыі якой на сусветным рынку медыцынскай тэхнікі ў сферы прамянёвай тэрапіі перавышае 50%, стварыла сваю найбуйнейшую вытворчую базу ў Пекіне. Цудоўныя вынікі двух папярэдніх Выстаў - не выпадковасць. Прадстаўнікі глабальных гандлёва-прамысловых колаў ніяк не могуць ігнараваць велізарнай прывабнасці кітайскага рынку.\nКітайскі ўрад перадае свету сігнал аб пашырэнні адкрытасці на больш высокім узроўні, зніжаючы мытныя пошліны і працягваючы лібералізацыю абмежаванняў па стварэнні ў краіне інвестыцыйных кампаній. У прыватнасці важная вядучая роля Кітая, краіны, якая першай у свеце аднавіла эканамічны рост, для садзейнічання росту сусветнай эканомікі. Агенцтва Блумберг назвала Кітай пазітыўным фактарам у перыяд, калі глабальная эканоміка патрапіла ў сур'ёзную рэцэсію. Кітайскі рынак для сусветных кампаній, якія пакутуюць ад пандэміі, з'яўляецца як унікальнай магчымасцю, так і неабходнай дапамогай. У гэтым годзе Кітайская міжнародная імпартная выстава займае яшчэ большую плошчу, у параўнанні з папярэднімі мерапрыемствамі. З улікам сітуацыі ў свеце і тэндэнцыямі развіцця галін будуць адкрыты новыя выставачныя зоны, такія, як грамадская санітарная эпідэміялогія, энергазберажэнне і ахова навакольнага асяроддзя, «разумны» транспарт і г.д.\nУпершыню вылучаны такія метады працы Выставы, як «хмарнае падпісанне дамоваў», «адначасовае прыцягненне да ўдзелу і пошук дзелавых партнёраў» і інш., што высока ацанілі кампаніі-ўдзельнікі міжнароднага імпартнай ЭКСПА. Акрамя гандлю таварамі і паслугамі, цяперашняя Кітайская міжнародная імпартная выстава таксама прадставіць «шанхайскі варыянт» выхаду з крызіснай сітуацыі, у якую патрапіла сусветная эканоміка, і прасоўванне інклюзіўнага глабальнага развіцця. У рамках Выставы пройдуць каля сотні форумаў, сустрэч і перамоў, у тым ліку на тэму супрацоўніцтва ў сферы гандлю і хуткага аднаўлення сусветнай эканомікі.\nМерапрыемствы адбудуцца пад эгідай такіх важных міжнародных арганізацый і структур, як Арганізацыя Аб'яднаных Нацый па прамысловым развіцці ААН, Міжнародны гандлёвы цэнтр, Сусветная арганізацыя інтэлектуальнай уласнасці і інш.


Бежанцы з Беларусі атрымалі права працаваць па гуманітарнай візе | БЕЛАРУСКАЕ РАДЫЁ РАЦЫЯ\nБежанцы з Беларусі атрымалі права працаваць па гуманітарнай візе\nБежанцы з Беларусі атрымалі права працаваць па гуманітарнай візе.\nДаць магчымасць працаваць – гэта лепшая дапамога беларусам-бежанцам, лічыць Валянціна, бежанка з лагера ў Чырвоным Боры:\n– Працаваць мы вельмі хочам, бо мы не планавалі сядзець на шыі ні ў сваёй дзяржава, ні ў нейкага іншага? Будзем спадзявацца, што мы не чужыя для гэтай краіны, але станем нейкімі сваімі, каб нашы дзеці тут усё ж такі дараслі да свайго паўналецця. Каб яны былі годнымі грамадзянамі няхай новай краіны, але яна ў прынцыпе павінна стаць для нас такой радзімай.\nЦалкам размову пра быт і жыццё беларускіх бежанцаў слухайце ў перадачы „Госць Рацыі”.\nБеларусы-бежанцы ў большасці выпадкаў не разлічваюць знайсці ў Польшчы працу па спецыяльнасці. Многія збіраюцца звярнуцца ў паліцэальныя школы, каб хутка атрымаць новую прафесію, якая не прадугледжвае дасканалага валодання польскай мовай.


Бясшвовыя хуткасохлыя вязаныя штаны з высокай таліяй для легінсаў Yoga ў Plus Minus Co.\nГалоўная Бясшвовыя трыкатажныя штаны з даўжынёй да шчыкалаткі для хуткай сушкі\nБясшвовыя трыкатажныя штаны з даўжынёй да шчыкалаткі для хуткай сушкі\nЧорны / L / XL - 34.95 даляра Чорны / S / M - 34.95 даляра Шэры / L / XL - 34.95 даляра Шэры / S / M - 34.95 даляра агароджа / L / XL - 34.95 даляра агароджа / S / M - 34.95 даляра\n5 прычын, чаму для заняткаў ёгай вам патрэбныя заняткі ёгай\nЁга - гэта адна з самых магутных формаў практыкаванняў, якая не толькі фізічна змяняе ваша цела, але і паляпшае ваш псіхічны стан. Калі ваш чалавек, які плануе пачаць заняткі ёгай, ці вы ўжо прафесіянал, які любіць займацца ёгай, то вы павінны ведаць, што вельмі важна насіць легінсы замест звычайных гетры па наступных прычынах.\nЯны змена настрою:\nБываюць дні, калі вы проста адчуваеце сябе так лянівымі і матываванымі, каб нават рухацца нагу да заняткаў ёгай. Калі вы бачыце найноўшыя дызайны гетры для ёгі, вы знойдзеце іх у вялікіх разнавіднасцях, такіх як жывёльныя прынты, кветкавыя ўзоры і мноства іншых лічбавых альбо абстрактных прынтаў, якія прымушаюць вас уставаць і працаваць на гэтым целе. З гэтымі легінсы, паказанымі вышэй, вы можаце мець некалькі ідэй.\nЯны прызначаны для таго, каб вашыя ногі рухаліся альбо расцягваліся з гнуткасцю:\nХоць вы можаце думаць, што легінсы па ёзе гэтак жа, як і любыя іншыя звычайныя гетры, якія вы можаце насіць для заняткаў ёгай, вы абсалютна памыляецеся! Легінсы для ёгі прызначаны для таго, каб вашыя ногі рухаліся і выцягваліся да максімуму з плаўнай гнуткасцю. У канчатковым выніку вы расцягваеце мышцы занадта моцна альбо няправільна, калі вы носіце рэгулярныя гетры, таму, каб быць больш бяспечным і менш балючым, зрабіце сабе паслугу і купіце гэтыя прыгожыя легінсы для ёгі і пачніце.\nЯны паглынаюць пот, выкліканы цяплом:\nЁга - вельмі магутнае практыкаванне, якое вельмі моцна разагравае ваша цела. Гэта можа выклікаць празмернае потаадлучэнне, і давайце прызнаемся, нікому не падабаецца адчуваць, як пот спускаецца па нагах, а гетры з-за вільготнасці становяцца ліпкімі. Для легінсаў ёгі выкарыстоўваюцца спецыяльныя матэрыялы, такія як сінтэтычны або бавоўны, каб паглынуць увесь пот, каб захаваць розум сканцэнтраваным і расслабленым падчас практыкі.\nЯны не толькі для мэтаў ёгі:\nЧасам у цябе няма часу мяняць свой убор, бо ты маеш справу і адначасова частаваць сваё цела ёгай для фітнесу. Легінсы для ёгі вельмі модныя і універсальныя, таму вы можаце насіць іх як правільны звычайны ўбор, не заўважаючы каго.\nЯны надаюць форму вашым нагам:\nВы сапраўды хочаце ўбачыць змены ў вашых нагах пасля таго, як вы практыкуеце гэтыя рухі ёгай. Каб бачыць мышцы і фітнес у вашых нагах, легінсы для ёгі прызначаны для таго, каб абгарнуць форму ног і прымусіць вас адчуваць сябе ўпэўнена, калі вы іх носіце. Такім чынам вы зможаце ўбачыць, як моцна змяніліся вашы ногі пасля напружанай працы над ёгай.\nЗ улікам усіх вышэйпералічаных прычын, мы вельмі спадзяемся, што ўжо да гэтага часу вы плануеце купляць сабе даволі прышпільныя легінсы для ёгі, якія прымусяць вас адчуваць сябе. Гэтыя гетры дазволяць вам займацца ёгай максімальна камфортна і гнутка.\nPant Даўжыня: шчыкалатак штаны\nМатэрыялы па тэме: 74% нейлон + 18% плойтер + 8% спандэкс\nХутка высыхае: ды


Конкурс творчых работ «Безграмадзянства: кожны чалавек мае права на грамадзянства»\nСтворана 18 Люты 2019\nУпраўленне Вярхоўнага камісара ААН па справах бежанцаў (УВКБ ААН) і Міжнароднае грамадскае аб'яднанне па навукова-даследчых і інфармацыйна-адукацыйных праграмах «Развіццё» (МГА «Развіццё») аб'яўляюць конкурс творчых работ «Безграмадзянства: кожны чалавек мае права на грамадзянства».\nМэта конкурсу: прыцягненне ўвагі беларускай моладзі да праблематыкі бежанцаў і асоб без грамадзянства.\n— прыцягненне ўвагі беларускай грамадскасці да праблематыкі бежанцаў і асоб без грамадзянства;\n— садзейнічанне фармаванню талерантнасці і паважлівага стаўлення да бежанцаў і асоб без грамадзянства ў Рэспубліцы Беларусь;\n— шырокае інфармаванне грамадскасці аб бежанцах і асобах без грамадзянства.\nКонкурс аб'яўляецца ў наступных намінацыях:\n— лепшы плакат / фотаработа / фотаплакат;\n— лепшы відэаролік.\nПачатак конкурсу — 15 лютага 2019 г., завяршэнне прыёму прац — 25 красавіка 2019 г.\nАбвяшчэнне вынікаў конкурсу адбудзецца не пазней 1 чэрвеня 2019 г.\nУ конкурсе маюць права прымаць удзел студэнты дзённых аддзяленняў вышэйшых навучальных устаноў, навучэнцы дзённых аддзяленняў сярэдніх спецыяльных і прафесійна-тэхнічных устаноў адукацыі Рэспублікі Беларусь.\nУдзельнікамі конкурсу могуць быць як асобныя аўтары, так і творчыя студэнцкія групы.\nДля ўдзелу ў конкурсе неабходна падаць:\n— арыгіналы сваіх работ па тэматыцы конкурсу ў электронным выглядзе (DVD, CD, USB);\n• па пошце на адрас: 220050, г. Мінск, а / с 245, МГА «Развіццё». На канверце павінна стаяць пазнака «Конкурс творчых работ";\n— запоўненую анкету (application form) ўдзельніка конкурсу;\n— даведку з навучальнай установы Рэспублікі Беларусь аб тым, што ўдзельнік конкурсу з'яўляецца студэнтам / навучэнцам дзённага аддзялення гэтай навучальнай установы.\nПатрабаванні да плаката, фотаработы / фотаплаката:\n— кожная праца, адпраўленая на конкурс, павінна быць у электронным фармаце 30х45 см 300 dpi, праца павінна быць дапоўнена суправаджальным файлам з апісаннем, што адлюстроўвае яе стаўленне да тэмы (не больш за 1000 знакаў з прабеламі). Тэкст павінен таксама ўключаць адну асноўную фразу (слоган), якая асацыіруеццаз вашай працай;\n— праца павінна быць прадастаўлена на электронным носьбіце. Электронны носьбіт (DVD, CD, USB) павінен быць падпісаны: назва работы, прозвішча, імя і імя па бацьку аўтара, адрас, кантактны тэлефон, e-mail аўтара.\nПатрабаванні да відэароліка:\n— для ўдзелу ў конкурсе прымаюцца відэаролікі розных жанраў (дакументальны, гульнявы, мультыплікацыйны і інш.) і форм (знятыя на камеру, мабільны тэлефон і інш.), якія адпавядаюць мэтам і тэматыцы конкурсу. Працягласць не больш за 1 хвіліну;\n— відэаролікі павінны быць прадстаўлены ў двух фарматах: з субтытрамі (рускімі — абавязкова, англійскімі — па жаданні) і без субтытраў.\nУ прадстаўленых працах не дазваляецца выкарыстанне лагатыпа УВКБ ААН. У далейшым пераможцаў (лаўрэатаў) конкурсу могуць папрасіць уключыць лагатып УВКБ ААН для паказу работ на шырокую аўдыторыю. З гэтай мэтай удзельнікі павінны быць гатовыя да далейшай карэктыроўкі работы (даданне лагатыпа, субтытраў, подпісаў і г.д.).\nПрэтэндэнты, абвінавачаныя ў плагіяце або выкарыстанні чужых ідэй, не дапускаюцца да далейшага ўдзелу ў конкурсе.\nПрацы не павінны ўтрымліваць матэрыялы, якія прапагандуюць дыскрымінацыю, нянавісць або гвалт на падставе прыналежнасці да той ці іншай расавай, этнічнай, нацыянальнай, моўнай, рэлігійнай і іншай сацыяльнай групы або на падставе полу, узросту.\nАўтарскія правы належаць аўтарам. Заяўка на ўдзел у конкурсе разглядаецца як згода на публікацыю і выкарыстанне ў мэтах папулярызацыі конкурсу і разглядаемай тэмы.\nАўтар нясе поўную адказнасць за публікуемыя матэрыялы і гарантуе захаванне правоў трэціх асоб. Работы павінны суправаджацца згодай і подпісам усіх асоб, якія ўдзельнічаюць у палкате / фотарабоце / відэароліку, якія будуць экспанавацца публічна. Абавязкова неабходна атрымаць згоду інтэрв'юяванага, асоб, якія шукаюць прытулак, бежанцаў на публікацыю іх фатаграфій і відэазапісаў (пры наяўнасці такіх).\nУдзельнікі павінны даць згоду на выкарыстанне прадастаўленых работ арганізатарамі конкурсу ў адпаведнасці з мэтай і задачамі конкурсу.\nАтрыманыя матэрыялы не вяртаюцца.\nЭкспертная камісія ацэньвае відэаролікі па наступных крытэрах:\nзмястоўнасць (сацыяльнае і культурнае значэнне, фактычнае напаўненне, сюжэтная лінія, цэласнасць);\nарыгінальнасць падачы матэрыялу (эстэтычная навізна, рэжысёрскае і мастацкае рашэнне, стылёвая форма);\nтэхнічнае выкананне (аператарская праца, мантаж, спецэфекты, камп'ютарная графіка).\nПлануецца, што пераможцы конкурсу (індывідуальны ўдзельнік або група) атрымаюць наступныя грашовыя ўзнагароды ў кожнай з намінацый:\n1 месца — 1000 (тысяча) беларускіх рублёў.\n2 месца — 500 (пяцьсот) беларускіх рублёў.\n3 месца — 250 (дзвесце пяцьдзесят) беларускіх рублёў.\nКолькасць пераможцаў конкурсу, тэрміны правядзення конкурсу, памер узнагароджанняў могуць быць зменены камісіяй па ацэнцы работ.\nПа рэкамендацыі камісіі лепшыя плакаты / фатаграфіі / відэаролікі могуць быць выкарыстаны для паказу, арганізаванага для шырокай аўдыторыі.\nАдказы на пытанні, каментары і дадатковую інфармацыю можна атрымаць па тэл .: (017) 209 57 66, (029) 322 27 40.


У фінскім заапарку мядзведзіцы вылечылі хворы зуб проста ў бярлозе\n19.01.2020 / 09:46\nКалі работнікі заапарка Рануа ў Хельсінкі заўважылі, што любіміца публікі, белая мядзведзіца Венера ў роспачы, яны адразу зразумелі, што з ёй нешта здарылася. Венера адмаўлялася ад ежы, і было прынята рашэнне правесці медыцынскае абследаванне. Выяўлены ў выніку хворы зуб прыйшлося лячыць проста ў бярлозе, піша Yle.fi\n16-гадовая палярная мядзведзіца Венера з восені паводзіла сябе неспакойна: у яе раскалоўся зуб, і яна не магла толкам есці. Агледзець і вылечыць зуб было няпроста: 300-кілаграмовую мядзведзіцу проста так з месца на месца не зрушыш, нават калі жывёле папярэдне ўвесці наркоз. Для лячэння Венеры была сабрана цэлая каманда дактароў, якая ў выніку правяла аперацыю проста ў бярлозе.\nДля ветэрынара Хелены Кунтсі гэта быў унікальны вопыт і прафесійны выклік:\n— Я лячыла практычна ўсіх жывёл, якія сустракаюцца ў заапарках, пачынаючы ад гіен, але белы мядзведзь стаў маім пацыентам упершыню, — смяецца Кунтсі.\nСамым складаным было перамясціць у бярлог усе неабходныя апараты: рэнтген, бормашыну, апарат для анестэзіі і прыборы, якія назіралі за паказчыкамі функцыянавання арганізма мядзведзіцы. Па зразумелых прычынах апаратуру нельга было падрыхтаваць загадзя: трэба было гэта рабіць як мага хутчэй пасля таго, як Венера атрымала укол анестэзіі.\n— З пункту гледжання правядзення лячэння месца было вельмі складаным. З бярлога можна было выбрацца толькі праз дзве вузенькія адтуліны. Калі б Венера прачнулася ад анестэзіі раней часу, для нас гэта азначала б дакладную смерць, — кажа ветэрынар.\nЛячэнне зубоў у палярных мядзведзяў — не самы распаўсюджаны занятак у сусветным маштабе. Аперацыя, праведзеная проста бярлозе, унікальная.\nУ Ганконгу ўзброеныя рабаўнікі скралі 600 рулонаў туалетнай паперы\nУ Брытаніі двухгадовая дзяўчынка выратавала маці ад смерці з дапамогай фэйсбуку 4\nПломбу паставілі, ці каронку зрабілі?\n19.01.2020 / 14:50\nА почему ему наркоз не дали?